Муҳаббат Шарафиддинова. Тафаккур ёғдуси - www.ziyouz.uz\nБош саҳифа Илм ва фанАдабиётМуҳаббат Шарафиддинова. Тафаккур ёғдуси\nЧоп этилган 20.03.2020 21.07.2019 МуаллифZiyouz.uz\nОзод Шарафиддиновнинг кенг кўламли ижоди адабий жараён, танқидчилик ривожида етакчи бўлиб келди, десак муболаға бўлмайди. Уларнинг “Замон, қалб, поэзия” номли илк китоби 1962 йилда чоп этилганди. 2004 йилда эса “Довондаги ўйлар” дея номланган охирги китоблари босилиб чиқди. Аммо умрларининг сўнгги онларигача адабиёт оламидан узилмай, мақолалар, хотиралар ёзишни давом эттирдилар.\nОзод Шарафиддиновнинг мероси жуда кенг ва беқиёсдир. Шу ўринда ижод намуналарини сарҳисоб қиладиган бўлсак, уларнинг алоҳида чоп этилган асарлари 28 та, вақтли матбуотдаги мақолалари ва суҳбатлари 385 та, тўпламлардаги мақолалар, кириш сўзлар, сўзбоши ва сўнгсўзлар 50 тадан ортиқ. Таржималарининг ўзи 140 тадан кўп. Уларнинг раҳбарлигида 29 та шогирд номзодлик диссертацияларини ёқлади.\nБундан ташқари, архивларида ҳали қанчадан-қанча чоп этилмаган мақолалар, кундаликлар, ёднома, хотиралар баёни қўлёзма шаклида турибди.\nОлимнинг серқирра ижоди бир қанча йўналишларда, жумладан, адабий-танқидий мақолалар (шеърият ва наср), очерклар, эсселар, хотиралар, таржималар, очиқ хатлар “Жаҳон адабиёти” журналида муҳаррирлик фаолияти давомида юзага чиққанлигини кузатишимиз мумкин. Бироқ бу мақолада кўзлаган мақсадимиз — Озод Шарафиддиновнинг эстетик қарашларини ёритишдир.\nОзод Шарафиддинов учун адабиёт билан шуғулланиш нафақат касб, балки уларнинг бутун борлиғи, вужудига айланиб қолган эди. Ёшликдан адабиётни севган бу инсон сўнгги дақиқаларигача адабиёт, китоб деган сўзларни тилларидан қўймади. “Китобларни эҳтиёт қилинглар, қўлёзмаларни, расмларни йўқотиб юборманглар.” Ҳақиқатан, улар қанчадан-қанча ноёб китоблар йиққанлар, кўпчилиги ҳозир сотувда йўқ, расмларда эса дадам билан бирга маданиятимиз тарихида ном қозонган шахслар бор. Уларнинг ичида Абдулла Қаҳҳор, Аюб Ғулом, Иззат Султон, Шуҳрат, Ҳомил Ёқубов, Назир Сафаров, Комил Яшин, Ғайбулла ас-салом, Ҳалима Носирова, Зулфия, Ўлмас Умарбеков, Одил Ёқубов, Пиримқул Қодиров ва бошқалар. Уларнинг илмий раҳбари К.Зелинский кучли танқидчилардан эди. Лидия Бать, К.Симонов, Тер-Акопян ва бошқа ижодкорлар ҳам Озод Шарафиддинов билан ҳамнафас бўлишган.\nАдабиётнинг моҳияти, вазифаси, кимларга хизмат қилиши ёки фақат таъсирчанлигининг ўзи етарлими? – шунга ўхшаш масалалар Озод Шарафиддиновни доим қизиқтириб келган эди. Бу саволларга мунаққидлар ижодларидан жавоб ахтарардилар. Масалан, Чўлпоннинг нафақат шеърияти, насрий асарлари, балки адабий-танқидий мақолаларини ҳам махсус таҳлил этганлари фикримизга далил бўла олади. Масалан, адибнинг “Адабиёт надур? ” мақоласига тўхталиб: «Нима учун Чўлпон мақолаларида ҳам ўзбек, ҳам татар, ҳам озарбайжон, ҳам турк адабиётларининг намуналаридан қониқмаган?» «Шу билан бирга Чўлпон адабиёт ривожи учун қандай йўл кўрсатаяпти?» – деган саволларни қўядилар. Бу мақолада Чўлпон адабиётнинг мақсад ва вазифаларини белгилаб қўйган: “адабиёт қуруқ ғоялар мажмуаси эмас, балки биринчи навбатда, инсон руҳияти билан боғлиқ ҳодисадир. У одамларнинг ҳис-туйғуларига ҳам таъсир этиши, уларни қувонтириб, ёхуд маҳзун аҳволга солиб, шу орқали ижтимоий бурчини ўташи зарур.”\nШуниси аҳамиятлики, Озод Шарафиддинов Чўлпон кўтарган саволларга биргалашиб жавоб излайди ва уни шоирнинг “Улуғ ҳинди” мақоласидан топади: «янги ўзбек адабиётини яратиш масаласида Чўлпон “Шарқ ва Ғарб санъатларини синтез қилмоқ ва мазмун билан шаклининг уйғунлигига эришмоқ керак, зинҳор-базинҳор санъатни қуруқ ғоялар мажмуасига айланиб қолишига йўл қўймаслик зарур.” – дейди.\nОзод Шарафиддинов: “Чўлпоннинг гаплари ҳеч кимнинг қулоғига етиб боргани йўқ, бу гапларга ўз вақтида ҳеч ким эътибор бергани йўқ, агар ўша маҳалдаёқ бу ҳодисанинг олди олинганида, балки ўзбек ёзувчилари ҳозиргидан кўпроқ даражада жаҳон миқёсида тан олинган ва танилган бўлармиди? ” – дея афсус билдиради. Олим яна шуни ҳам таъкидлайдики, Чўлпон ўзбек адабиёти учун танлаган йўл бу — Ғарб ва Шарқ адабиётидаги етакчи анъаналарни ижодий ўзлаштиришда, уларнинг бой тажрибаларига таяниб иш юритишдадир.\nШу билан бирга Озод Шарафиддинов ўз ижодида танқидчилик муаммоларига ҳам кўп тўхталиб ўтганлар. Танқид – бу адабиётдаги гўзалликни кашф этиш, адабиётнинг бадиийлигини аниқлаш, инсонга таъсир қиладиган эстетик омилларни белгиловчи санъат. Бу соҳада мунаққиддан тинимсиз изланиш ва ўткир нигоҳ билан ҳақиқий гўзалликни илғай олиш талаб қилинади. Суҳбатлардан бирида Озод Шарафиддинов ўзбек адабий танқидчилигига муносабат билдириб, унинг ривожланиши учун тўсиқ бўлаётган бир қатор иллатлар хусусида тўхталиб ўтганлар. Масалан, энг катта камчилик — социологик тадқиқот усулига керагидан ортиқ маҳлиё бўлиш.\n“Социологик таҳлил осон – уни амалга ошириш учун унчалик жон куйдирмайсан – асарнинг мавзуини, мазмунининг асосий нуқталарини айтасан-да, ўшанга яқин ҳаёт воқеаларига солиштирасан, сўнг ўзингнинг бир-иккита “доно” хулосаларингни айтасан, муаллифга қаерни тузатиш, қаерни кучайтириш, қаерни олиб ташлаш тўғрисида қимматли маслаҳатлар берасан, тамом-вассалом. Лекин бунақа “танқид” дан на китобхонга, на ижодкорга фойда бор”. Шу билан бирга, “танқиднинг бу шаклига мурожаат қилишга мажбур этадиган сабаб – билимнинг саёзлиги, савиянинг пастлиги” — куйиниб ёзади Озод Шарафиддинов.\nОзод Шарафиддинов ўз ижодида танқидчиларни огоҳлантириб, таҳлилда бир ёқламалик, бир хилликдан, схематизмдан қочишга ундардилар. Масалан, “… айрим ўринларда муҳаббат зўрайиб кетиб (Чўлпонга – М.Ш), объективликка путур етказиб қўяётганга ҳам ўхшайди. Биз баъзан … Чўлпонни идеаллаштиришга, ўзи яшаган заминдан олиб, замонавийлаштиришга ҳаракат қиляпмиз … авваллари Чўлпон фақат қораланиб келган бўлса, эндиликда уни салкам фаришта сифатида кўрсатишга интилмоқдалар.”\nВаҳоланки, буюк Чўлпон ҳақида ҳам, фақат бир томонлама фикр юритиш катта хатоликка йўл қўйиш бўлади. Озод Шарафиддинов айтганларидек, “ҳақиқий истеъдод эгаси ҳеч қачон жўнгина формулага тушадиган юзаки одам бўлмайди. ”\nЯна шуни ҳам таъкидлаш жоизки, ижоди аввалги даврларда шаклланган ёзувчилардан бугунга келиб шўро даврида ижод қилган, деб воз кечиб кетишимиз тўғри эмас. Аксинча, улар ижодини қайта таҳлил ва тадқиқ қилиш, ижодига янгича назар билан қараб, ҳар бир ёзувчининг адабий жараёнда ўз ўрнини кўрсатиш лозим.\nБу гапларни мустақилликнинг илк даврларидан бошлаб гапирдилар. Дўрмонда, ёзувчилар боғида рус ёзувчилари билан бўлиб ўтган учрашувдаги фикрларини эслайман: “Афсуски, бугун баъзи бир ўртоқлар қатағон бўлган ёзувчиларга ёндашишда яна ўша эски даврдаги хатоларга, бир томонлама ёндашувга йўл қўймоқдалар. Аввал улар фақат қораланиб келинган бўлса, энди сал кам фаришта сифатида кўрсатишга интилмоқдалар. Бу йўл мутлақо хато ва ўта зарарлидир. Ёки акси, шу кунгача мақтаб келинган шоир ёки ёзувчиларга муносабатнинг кескин ўзгариши, уларни фақат қоралаш ҳам нотўғри бўлади. Уларнинг ҳеч биридан шунчаки воз кечиб бўлмайди. Ҳар қайсисини тушуниш, ўрганиш керак.”\nМустақиллик ижодкорларга кенг имкониятларни яратди. Эркин ижод қилиш ва энг муҳими – ўз-ўзини, маданиятимизни тўғри англаш, баҳолаш учун анча шароитлар яратилди. Натижада ижодий изланишлар авж олиб, янгидан-янги маълумотларга тўла мақолалар юзага келди. Шу жумладан, Озод Шарафиддиновнинг “Тафаккур” журналида Ҳамзага бағишланган катта мақоласи чоп этилди, “Ўзбекистон адабиёти ва санъати” газетасида Ғайратий домлага бағишланган мақолалари чиқди. Уларнинг ижодини давр нуқтаи назаридан ўрганиб, ижодидаги мураккаб жиҳатларни тушунтириб беришга уриндилар. Ҳамзанинг ҳаёт йўлида, ижодий изланишларида кўндаланг бўлган давр муаммоларини кўрсатиб бердилар. шу билан бирга, унинг жадидчилик ҳаракатига қўшган улкан ҳиссасини шеърлари орқали исбот қилиб бердилар. Шу асосда у Ғайратий домланинг давр қурбони бўлиб қолганлигини тўғри изоҳлайди. Ёки Ойбек ижодига қайтиши ҳам бежиз эмас. Шу ўринда бир нарса ёдимга тушиб кетди. 2004 йил сентябрда аҳволлари оғирлашиб қолди. Шифокорлар яна операцияни таклиф қилишди. Операцияга тайёрлаш жараёни кетаётган бир вақтда, эрталаб палатага кирсам, ёстиқларининг ёнида бир талай оқ қоғозлар ётибди, ёнида ручкаси ҳам бор.\n— Дада, қоғозлар қаердан келди? – десам, дадам: Октябрь (шифокор— М.Ш.) берди, – деб жавоб қайтардилар.\n— Қоғозни нима қиласиз? – деган саволимга бироздан сўнг жавоб бердилар: Агарда худо менга озгина умр бағишласа, Ойбек ҳақида ёзган бўлар эдим. Миямда мақола пишиб тайёр бўлди. Мен энди Ойбекнинг моҳиятини тушундим, англадим.\nДадам операциянинг оғирлигини жуда яхши билар эдилар, ўзларининг аҳволларини ҳам яхши тушунардилар, яъни ўлим билан курашиб турган бир пайтда – Ойбек ҳақида ўйлаш, худди ёзувчи олдида қарздордай. Гўё кўпчилик ёзувчилар ҳақида ёздилар-у, Ойбек бир чеккада қолиб кетгандек. Шундай оғир кунларида ҳам, худодан озгина умр сўраб ва шу умрни адабиётга сарфласам деган умидда ётган эдилар. Мени шу нарса ҳайратда қолдирди. Биргина мисол орқали биз бу инсоннинг адабиётга бўлган муносабати, касбига садоқати, адабиётнинг, қолаверса, маданиятнинг олдидаги буюк бурчини қай даражада англашини ҳис қилишимиз мумкин.\nДадам операциядан омон чиқдилар ва натижада, тезлик билан Ойбек ҳақида “Миллатни уйғотган адиб” номли мақоласини эълон қилдилар. Бу мақолада ёзувчининг ижодига бугунги, янги нуқтаи назар билан қарашлари акс этган.\n“Мен бу шифохонада умримдаги энг оғир кунларимни ўтказдим. Охир-кети кўринмайдиган оғриқли, дардчил тунларда неча марталаб ажалнинг кўзига қарадим ва бу гал ҳам чоҳ лабидан омон қайтдим. Энди ўйласам, бунга адабиётни, адабиёт дунёсидаги тозалик ва покликни ўйлаганим ҳам сабаб бўлдимикан? Ўша оғир кунларда менинг қай бир сифатим ёқиб қолган бўлса, Ойбек домланинг ўлмас руҳи менга мадад берган бўлса ажабмас”.\nАдабиёт ҳақида, маданият ҳақида ўйлашни отам охирги дақиқаларгача тўхтатмаганлар. Сўнгги сўзлари – китобларни эҳтиёт қилинглар, мен кетяпман, кучларим кетяпти, алвидо, деб видолашдилар.\nЛ.Толстойнинг “Иқрорнома”сини таржима қилган, “Иван Ильичнинг ўлими” ни яхши билган одам, гўё энди ўзи ҳам ўша асар қаҳрамонларини ўлим олдидаги кечинмаларини тўлароқ ҳис қилгандек. Бу асарларда қаҳрамонларнинг сўнгги дақиқалари тасвирланган, уларнинг хаёлидан кечаётган кечинмалари берилган. Назаримда, шу қаҳрамонларнинг ҳолатига кириб, яна бир мўъжизани – ўлим олдида инсон руҳиятининг кучини англадилар.\nОзод Шарафиддинов феномени нимада, деган савол доим мени ҳам ҳамма қатори қизиқтиради. Улардаги ақл-заковат, ўткир хотира, кенг дунёқараш, кенг диапазон ҳаммани ҳайратда қолдирар эди. Сабабларини ижод намуналаридан кўришимиз мумкин. У кишининг яққол кўзга ташланган фазилати – ҳаётдаги, адабиётдаги муаммоларни аниқлаш, таҳлил этиш ва ечимини беришда кўринади. Бу уч вазифани бир вақтда бажарар эдилар. Ҳамманинг ҳам қўлидан келмайдиган бу ноёб фазилатни “Салмон Рушдига очиқ хат” ёки “Нега эътиқодимни ўзгартирдим?” каби мақолаларида яққол кўриш мумкин.\nОзод Шарафиддинов феноменига хос муҳим қирралардан яна бири шундаки, у қайси ижодкор асарини таҳлил қилмасин (хоҳ ёш ёзувчи бўлсин, хоҳ тажрибали) – бу ижодкорнинг асарларини гўё ўз лабораториясига айлантирар, ҳар биридан сабоқ, озуқа олишга ҳаракат қилар эдилар. Танқидчиликнинг вазифасини ижодкорга фақат ақл ўргатишда ёки фақат кўкка кўтариб ерга уришда эмас, асарлардан бадиийликни ахтаришда деб билар эдилар. Ана шундай жараёнлар ичида Озод Шарафиддиновнинг диапазони ҳам кенгайиб, тафаккури ривожланиб борган. Зеро, умри давомида сон-саноқсиз асарларга муносабат билдирган бўлсалар, уларнинг ҳеч қайсиси тасодифий асарлар бўлмаган. Қайси ижодкор хусусида тўхталмасинлар – Абдулла Қаҳҳор, Ғафур Ғулом, Зулфия, Саид Аҳмад, Чўлпон — ҳар бир ёзган мақолаларида уларнинг нафаси келиб турар эди.\nОзод Шарафиддинов асарларида сўзнинг кучи чуқур маъно англатиши билан ҳам аҳамиятлидир. Биргина сарлавҳаларни оладиган бўлсак, жумладан:\n“Сизни соғиндим, Зулфия опа”, “Мағзи пуч сўзлардан бир тош нари қоч”, “Нега эътиқодимни ўзгартирдим?”, “Умарбековнинг ўлмас фазилатлари”, “Аъло ҳазратнинг ҳасратли кунлари” (Аъло Ашрапов ҳақида, чоп этилмаган), “Сўнгги жадид қиссаси” — уларда ҳам теран маънолар бор.\nБундан ташқари истиоралардан фойдаланиш, ўхшатишларни қўллаш, уларга хос сифатлардан эди. “Янги чиққан беш тийинлик чақаларга ўхшайди” каби.\n«Ижобий қаҳрамон» деган атамани ҳуш кўрмас эди. Дунёда инсон аталмиш жумбоқнинг замирига етиб бўлармикан?! Ахир ўғри ҳам, қароқчи ҳам онаси вафот этганда йиғлайди, фарзанд кўрса қувонади, севиб ва севилиб яшагиси келади.\n“Раъно” – (“Икки эшик ораси” романи) қандай образ? — салбийми, ижобийми? Ахир қилган хатоси учун жазо олди-ку?\nАнна Каренина-чи? Ижобийми ёки салбий?\nАгар вулгар социологизм таҳлилини қўлласак, унда Анна нега ичмайдиган, чекмайдиган, урмайдиган (ижобий) эрини ташлаб, ёш йигит билан қочиб кетди. Ахир бу образларнинг фожиаси сабабларини аниқлаш керак.\n“Ижобий қаҳрамон” ёхуд шунчаки “қаҳрамон” атамаси адабиётда мавзу, композиция, сюжет каби категориялар қаторида туради, лекин у асарнинг жамики мазмуни ва йўналишини билдирадиган унсурга айлантирилмаслиги керак. Ҳолбуки, адабиёт дегани биринчи навбатда сийрат билан иш юритади, одамнинг руҳий дунёсини таҳлил қилиш билан ўз зиммасидаги вазифани адо этади.”\nОзод Шарафиддиновнинг яна бир ўзига хос хислати шунда эдики, кучли интуиция – сезгирлик билан ким ҳақида ёзмасинлар, келажакда ёш тадқиқотчилар бажариши зарур бўлган мавзулар, ғояларни белгилаб кетардилар. Чўлпонни – Гогол, Салтиков-Шедрин билан, Зулфияни – Анна Ахматова билан солиштириш ҳақида, Миртемир, Ойбек, Чўлпон ижодларида модернизм кўринишлари мавжудлиги ҳақидаги мулоҳазаларни ўрни билан айтиб кетардилар. Албатта, мен ўйлайманки, яна бир бор бу ғоялар бизни Миртемиру Ойбек, Чўлпону Зулфия, Ҳамзаю Ғафур Ғулом ижодларига қайтиш ва янги нуқтаи назар билан тадқиқ қилишга даъват қилади. “20-30-йилларда ўзбек адабиётида ҳам муайян модернистик изланишлар бўлган. Бу, жумладан, Миртемир, Ойбек, Чўлпон ижодларида кўринади … Чўлпон “Кеча ва кундуз” романида, айниқса, Зебо устидан суд эпизодлари тасвирланган ўринларда ўша воқеаларнинг абсурдлигини жуда ёрқин ифодалаган. Ифодалаганда ҳам қуруқ сўзлар билан эмас, қаҳрамонларнинг хатти-ҳаракати, ҳис-туйғулари билан ифодалаган. Афсуски, ўзбек адабиётидаги бундай изланишлар ўз вақтида танқидчилик томонидан қўллаб-қувватланмади ва натижада давом эттирилмай қолиб кетди.”\nЗулфия хусусида эса: “Кўпгина шеърларида Зулфия опа ўзининг “кемтик бахти” ҳақида гапирарди. Умрининг сўнгида ёзган “Хотира синиқлари” достонида эса ўша машаққатлар тўғрисида бениҳоя мардоналик билан ёзади. Бу асар теранлиги ва мардонаворлиги билан менга Анна Ахматованинг “Реквием” деган асарини эслатади.” дея айтиб ўтганлар.\n1968 йилда адабиёт хусусида юритган фикрлари ҳозиргача долзарблигини йўқотмаган. “Адабий этюдлар” китобида шундай дейилади: “10-синфни тугатган қиз “Қутлуғ қон” даги Йўлчига характеристика бериб, “мен ҳам Йўлчи каби мард, қаҳрамон, вафодор курашчи бўлишни истайман”, деб ёзади.\n“Бой ила хизматчи” ҳақида иншо ёзадиган йигитча, “мен ҳам Ғофир ва Жамила каби мард, қаҳрамон, вафодор курашчи бўлишни истайман”, деган хоҳиш билдиради. На қиз, на йигит Йўлчига, Ғофирга, Жамилага ўхшаш керакми ўзи … деган саволни бериб ҳам ўтирмайди.\nЁки тарихий асарлар ҳақидаги иншоларда: “Биз бу асарларни ўқиб ўтмишдан нафратланамиз, ҳозирги кунимизга муҳаббатимиз янада ортади» ёки: «Биз бу асарни ўқиб, она-Ватанимизни ортиқроқ севамиз”. Ўша вақтда ҳам Озод Шарафиддинов, ахир бу асарлар бир-биридан осмон билан ерча фарқ қилади, ҳар хил асарларга мана шундай бир хил муносабат бўлса, бу адабиётнинг асл вазифасини, моҳиятини тушунмасликдан далолат беради, дея куйиниб ёзган эдилар.\nОзод Шарафиддинов ижоди хусусида сўз борганда таржимачилик борасида амалга оширган ишларини гапирмасликнинг иложи йўқ. Бу, албатта, “Жаҳон адабиёти” журналида муҳаррирлик фаолиятлари билан ҳам боғлиқ. Ҳатто ушбу журналнинг 100-сонини чиқариш учун имзо чекиб, оламдан кўз юмдилар. Шу давр ичида қанчадан-қанча асарлар таржима қилинди. Нега жаҳон адабиётининг дурдона ва бетакрор асарларини ўзбек халқим ўқимаслиги керак?» – деб, таржима қилдилар. Буни Л.Н.Толстойнинг мақолалари, Оскар Уайльд, В.Войнович, И.Бунич, П.Коэльоларнинг асарлари таржимаси мисолида яққол кўришимиз мумкин. Яна эътиборга молик жиҳати — машҳур ёзувчи Паула Коэльонинг асарлари 117 та давлатда чоп этилиб, миллионлаб инсонлар ўқишга муяссар бўлиб турган бир пайтда, нега менинг халқим бундан бебаҳра қолади, деган фикрлар тинчлик бермай кўпроқ меҳнат қилишга ҳаракат қилдилар.\nШундай қилиб, П.Коэльонинг “Алхимик”, “Бешинчи тоғ” асарлари ўзбек китобхонлари эътиборига ҳавола этилди.\nОзод Шарафиддинов бутун бир жамоа қиладиган ишни ёлғиз ўзлари, соғлиқлари оғирлигига қарамай, кучли ирода ва матонат билан бажаришга уриндилар. Кейинги пайтларда қанд касали ўз асоратларини кўрсатиб, кўз кўриш қобилияти ҳам анча пасайди. Шунда энг севимли ишлари – таржима қилиш билан шуғуллана олмай қолдилар. “Эҳ, қани эди, кўзимни операция қилдирсам, таржималарни пистадай чақиб ташлардим, а Фатхуллахон! ” – дея афсус билдирардилар. Афсус, кўзларини операция қилишга улгурмадилар.\nУ инсон ниҳоятда кучли билимга эга эди. Бу ҳол ҳар бир асар, мақолаларида акс этади. Жаҳон маданиятидан жуда кўп маълумотлар келтириб, китобхон билан суҳбатлашар эдилар. Жумладан, Суқрот ҳақида қизиқарли маълумотлар ёки дунёнинг етти мўъжизаси ҳақида тўхтайдиларми, Ж.Голсуорси, В.Гюго, С.Цвейг ҳаётларидан маълумотлар келтирадими, фикрлар бирин-кетин қуюлиб чиқаверарди. Уларнинг ҳаётидаги қизиқарли, ибратли воқеаларни йўл-йўлакай айтиб кетардилар.\nОзод Шарафиддиновнинг бадиий-эстетик қарашлари, муаллиф ва китобхон муносабатларидан тортиб, унинг ижодида очиқ хат каби жанрларнинг ўрни сингари мавзуларда илмий ишлар, изланишлар олиб бориш керак. бундай изланишлар бир қатор ёшлар томонидан бошлаб юборилган ҳам. Зеро, Озод Шарафиддиновнинг кўп қиррали ижодий меросини ўрганиш энди бошланмоқда.\n«Жаҳон адабиёти» журнали, 2006 йил, 10-сон\n← Аввалги Аввалги Жан-Доминик Боби. Скафандр ва капалак (қисса)\nКейинги → Кейинги: Наим Каримов. Ойбек чўққиси


Смартфон бозоридаги тенгсиз лидер иккинчи ўрин эгасидан уч ярим марта ўзиб кетди! - Terabayt.Uz\nСмартфон бозоридаги тенгсиз лидер иккинчи ўрин эгасидан уч ярим марта ўзиб кетди!\nАввалроқ биз Counterpoint Research таҳлилчилари маълумотлари асосида август ойида сотилган смартфонлар сонига кўра компаниялар рейтингини чиқарган эдик. Куни кеча эса Visual Captalist маркетинг тадқиқотлари агентлиги жорий йилнинг иккинчи чораги бўйича энг муваффақиятли смартфонсозлар рейтингини тақдим этган.\nЭнди бўлса ComprarAcciones.com ҳам смартфон бозори ҳақида маълумотларни эълон қилди. Унга кўра, шу йилнинг иккинчи чораги дунё бўйича 294,7 миллионта телефон сотилган, бу эса ўтган йилнинг иккинчи кварталида (370,3 миллионта) сотилганидан 20,4 фоизга паст кўрсаткичдир.\nComprarAcciones.com, шунингдек, 2020 йилнинг биринчи ярмида дунёда энг кўп сотилган смартфонлар рейтингини ҳам берган. Унга кўра, Apple компаниясининг бултурги – iPhone 11 модели экан. Ярим йилда мазкур айфон 37,7 миллион донадан ортиқ сотилган. Унинг ютуғи бошқа смартфонлар кўрсаткичлари билан солиштирганда янада яққолроқ кўринади: иккинчи ўриндаги Galaxy A51 модели ундан деярли уч ярим бараварлик фарқ билан ортда қолган! Samsung корпорацияси йилнинг илк ярмида ушбу ҳамёнбоп смартфонидан 11,4 миллионта сота олган.\nКўриб турганингиздек, учинчи ва тўртинчи ўринларни Xiaomi компанияси вакиллари эгаллаган: Redmi Note 8 смартфони 11 миллионта, Redmi Note 8 Pro эса 10,2 миллионта сотилган.\nЖаҳондаги энг кўп сотилган смартфонлар ўнталигига яна тегишлича iPhone SE 2020, iPhone XR, iPhone 11 Pro Max, Redmi 8A, Redmi 8 ҳамда iPhone 11 Pro смартфонлари кирган. Яъни, рейтинг шоҳсупасини ва нақ ярмини Apple вакиллари банд этган бўлса, фақат иккинчи ўринда жанубий кореяликлар смартфони турибди, қолган тўртта ўринни Redmi бренди эгаллаган.\nШу ўринда эслатиб ўтамиз: Omdia таҳлил компанияси аввалроқ чиқарган, йилнинг биринчи ярмида энг кўп сотилган смартфонлар рейтингида ҳам iPhone 11 етакчи эди. Купертиноликлар бу айфонларнинг давомчиси – iPhone 12 туркумининг тақдимоти кунини ҳам аллақачон айтишган.\n#Apple #Apple iPhone #Redmi #Samsung #Xiaomi #Android смартфон #смартфонлар #iPhone SE 2 #Apple iPhone 11 #Apple iPhone Xr #Xiaomi Redmi Note 8 #Apple iPhone 11 Pro #Xiaomi Redmi 8 #Xiaomi Redmi 8A #Xiaomi Redmi Note 8 Pro #Apple iPhone 11 Pro Max #Samsung Galaxy A51 #Apple iPhone SE 2020


Мессининг «Интер»га ўтиши мумкинлиги ҳақида Моуриньо собиқ ёрдамчиси гапирди - EFFECT.UZ\nМессининг «Интер»га ўтиши мумкинлиги ҳақида Моуриньо собиқ ёрдамчиси гапирди\n. 15:26 | 02.05.2020\nЖозе Моуринёнинг «Интер» клубидаги собиқ ёрдамчиси Жозе Мораиш «Барселона» ҳужумчиси Лионель Мессининг «Интер»га ўтиши мумкинлиги ҳақида гапириб ўтди.\n«Биласизми, бу трансфер амалга ошиши мумкин. Негалигини айтайми? Чунки «Интер»да Хавьер Занетти бор. У кўплаб аргентиналик футболчиларни «нерадзурри» таркибига жалб қилиш бўйича етук омил бўлиб ҳисобланади.\nАгар Месси ўзига янги чақирув бўлишини истаса бу ерга келиши мумкин. Шу пайтгача «Интер»га ўтган барча аргентиналик футболчилар мисли кўрилмаган иқтидор егалари бўлишган. Месси ҳам шулар қаторида бўлади деб ўйлайман», – деб Мораиш сўзларини келттирди beIN Sports нашри.\n32 ёшли аргентиналик ҳужумчининг «Барселона» билан шартномаси 2021 йилнинг июньида якунланади. Эслатиб ўтамиз, Месси 2005 йилдан бери Каталонияликлар таркибида ўйнаб келади.\nTeglar:Barselona, Inter, Лионель Месси\nКоронавируснинг кутилмаган ҳусусиятлари маълум бўлди\nOʼzbekistonda yana 26 kishi koronavirusdan tuzaldi\nЎзбекистонда Хитой вакцинаси давлат рўйхатидан ўтказилди\n“Барса”нинг мансабпараст президенти ҳибсга олинишига нима сабаб бўлди?\nБевақт вафот этган ўзбек футзалчисининг ўлими сабаби маълум бўлди


Қозоғистондаги ўзбекистонлик бошпана изловчиларнинг соғлиғи ёмонлашган - BBC News O'zbek\nҚозоғистондаги ўзбекистонлик бошпана изловчиларнинг соғлиғи ёмонлашган\nЯқинлари Қозоғистон ҳибсхоналаридаги бошпана изловчиларнинг соғлиқларидан хавотирдалар\nОлма ота ҳибсхоналарида сақланаётган ўзбекистонлик бошпана изловчиларнинг соғлиқлари ёмонлашгани айтилади.\nОлинган хабарларга кўра, уларнинг орасида бўлган қаршилик Иса Пардаевнинг юзининг бир томони фалаж бўлиб ишламай қолган.\nМалакали шифокор сўраб ёзилган аризага эса, 10 кун ўтса-да ҳали жавоб келмаган.\nҲибсда сақланаётганларнинг соғлиқлари билан боғлиқ муаммолардан уларнинг яқинлари хабар топган.\nАйни дамда Олма ота вақтинчалик тергов изоляторида сақланаётган уч кишининг соғлиғи ёмонлашгани айтилади.\n“Биттаси Пардаев Исабек, ўнг томони умуман ишламаётган экан. Кейин боши, юзи ишиб кетган экан. Унга фақат ҳамшира кирибди. Бизда невропотологлар йўқ, адвокатинг ташқаридан дўхтир олиб келсин, деб айтибди,” дейди ҳибсда сақланаётган бошпана изловчиларнинг аҳволи билан яқинроқ танишган Умида Азимова.\nБМТнинг Қочқинлар бўйича Олий комиссарлиги томонидан ёлланган адвокат эса, шифокор олиб кириш борасида тергов изолятори раҳбарларига бундан 10 кун олдин мурожаат қилган, аммо ҳозирча тайинли жавоб олмаган.\n-Ҳозир аҳволи умуман ўзгармаган. Юзи шишиб кетганидан гапириши ҳам қийинлашиб қолган эмиш. Адвокатнинг ўзи ҳам у болани кўриб раҳмим келиб кетди, деди, дейди Умида Азимова.\nҚочқинлар иши билан бевосита шуғулланувчи юрист Денис Живага ҳибсдагиларнинг соғлиғи ёмонлашгани борасидаги хабарларни тасдиқлади.\n“Мен бу ҳақда эшитдим. Бу ҳақда ёзишмалар тергов изолятори доираси олиб борилади. Агар унинг ахволи жуда ёмон бўлса шифохонага ётқизиш масалалари кўриб чиқилади. Албатта бунинг ҳаммаси адвокатнинг мурожаати билан бўлади,” дейди Қозоғистон инсон ҳуқуқлари ва қонунга риоя қилиш халқаро бюроси юристи Денис Живага.\nҚаршилик 23 ёшли Иса Пардаев ҳибсда сақланаётганларнинг ёши кичикларидан биридир. Исанинг ўт пуфаги, қон томирларининг қаттиқ шамоллагани туфайли юзининг ўнг томони фалаж бўлиб қолгани айтилмоқда.\nАдлия вазирлигига қарашли тергов изоляторида сақланаётган яна Хуррамов Сарвар ҳамда Тўраев Равшаннинг соғлиқлари ёмонлашгани айтилмоқда. Яқинларининг айтишича, уларнинг юраклари безовта қилмоқда.\nМиллий Хавфсизлик қўмитаси ҳибсхонасида сақланаётган яна бир гуруҳ бошпана изловчилар билан боғланиш ўта чеклангани боис уларнинг соғлиқлари борасида аниқ маълумот йўқ. Аммо ҳибсда сақланаётган Қосимов Аброрнинг турмуш ўртоғи кийимларини ювиш учун олганида, женферида қон кўрганини айтган.\nТурмуш ўртоғи Миллий Хавфсизлик қўмитаси тергов изоляторида сақланаётган фаол Умида Азимова бошчилигидаги бошпана изловчилар бундан сал олдинроқ прокуратурага ариза билан мурожаат қилишган. Унда ҳибсда сақланаётганларнинг соғлиғидан хавотир билдирилган ва вазиятга очиқлик киритиш сўралган.\nБугунга келиб 27 киши Олма ота ҳибсхоналарида ётибди. Уларнинг тақдири ҳануз номаълумлигича қолмоқда.\nБунгача яқинларининг иддоа қилишича, бирор марта ҳам Ўзбекистонда бўлмаган қирғизистонлик Хуршид Комилов ва тожикистонлик Умарали Абдураҳмонов ҳамда Расул Раҳмонов Ўзбекистонга экстрадиция қилинган эди.\nҲибсда сақланаётганлар Ўзбекистонда тақиқланган диний экстремистик оқимларга аъзолик ва конституцион тузумни ағдаришга ҳаракат ҳамда қасддан қотиллик қилиш айблари билан гумон қилинмоқда.\nЎзбекистон: Россиядан ўзбекистонликлар автобусда олиб келинади ва яна IMEI-кодлари ҳақида\nЎзбекистон: Президентни “ҳақорат этувчи” видео тарқалдими ва Қобил Дўсов суди - видео\nСаудия Арабистони ва Ўзбекистон: Ўтган етти ой давомида кутилган янгилик\nДин ва дунё: Муҳаммад пайғамбар (с.а.в.) ни ҳажв қилган журнал ходимасига нима бўлди?


Душанба куни суборбитал фазовий кема - SpaceShipTwo Unity’нинг навбатдаги синови бўлиб ўтди. У Virgin Galactic компанияси томонидан ишлаб чиқилмоқда. Муҳандислар синов парвози давомида кемага қўниш чоғида аэродинамик тормоз олишга ёрдам бериши керак бўлган тизимни тажрибадан ўтказишди. Синов муваффақиятли ўтди, шунинг учун келаси сафар мутахассислар Unity’нинг бошқа жиҳатларини текширишади.\nКомпания вакилларининг хабар беришича, ҳисоб бўйича саккизинчи парвоз одатий режимда ўтган. Unity фазовий кемаси бортида икки учувчи бўлган бўлса, WhiteKnightTwo ташувчисини ҳам икки нафар пилот бошқарган, шунингдек бортда муҳандис ҳам бўлган.\nЭслатиб ўтамиз, Virgin Galactic’нинг аввалги кема модели Калифорния жанубидаги саҳрода 2014 йилнинг кузида синов парвози давомида қулаб тушганди. Ҳалокат туфайли бир учувчи ҳаётдан кўз юмган, бошқаси эса жиддий жароҳатлар олган.\nМаълумот учун, Unity фазовий кемаси биринчи навбатда суборбитал туристларга мўлжалланган. Хоҳловчилар ҳозирнинг ўзидаёқ чипта харид қилиши мумкин, унинг нархи 250 минг долларга тенг.\nVirgin Galactic космолёт\nБрэнсон компанияси сайёҳлар учун фазо кемасини синовдан ўтказди


НАМАНГАНДА МЕТАН ГАЗ НАРХИ НЕГА ОШИРИЛДИ? ёхуд газ нархининг "Наманганча рақси"\nМаълумки, Фарғона водийсида, хусусан Наманган вилоятида ҳам табиий газ муаммоси қиш кунларига келиб долзарб масала бўлиб келарди. 2018 йил 16 ноябрдан автомобилларга газ қуйиш шахобчаларида газни нархи 11 сўмга кўтарилганди. Шу ойда тизимдаги босим бироз пасайганда автомобилларга газ қуйиш шахобчаларининг айримлари ҳе йўқ, бе йўқ белгиланган нархдан ошириб, 2100 сўмдан нарх қўйиб олинганди. Ўз вақтида кўрилган мониторинг натижаларида ушбу ҳолат икки кунда жойига тушди ва нархлар 1750-1900 сўм атрофида бўлиб турди.\nЯъни, 2018 йил 24 ноябрь куни Молия Вазирлигининг “RUZ-68-2018”-сонли буйруғига асосан 2100 сўмга ошган газни нархини 1900 сўмга туширишга эришилган эди. Агарда газ нархини белгиланган нархдан ошириб сотиладиган газ қуйиш шохобчалари аниқланса, Молия вазирлигининг буйруғига кўра, санкциялар қўлланилиши ҳақида огоҳлантиришлар берилган эди.\nБироқ, 2019 йил 1 январь куни фуқаролар томонидан телеграмдаги каналимизга автомобилларга газ қуйиш шахобчаларида газ нархи 2100 сўмга ошганлиги ҳақида мурожаатлар кела бошлади. Ушбу мурожаатга аниқлик киритиш мақсадида тезкор ишчи гуруҳ тузилиб, Наманган шаҳрида фаолият юритаётган автомобилларга газ қуйиш шахобчаларда кузатув-ўрганиш ишлари олиб борилди.\nЎрганиш якуни бўйича Наманган шаҳридаги 2та (“Боғишамол обод” масъулияти чекланган жамияти ва “Gaz fueling station” масъулияти чекланган жамияти) газ заправкаларида ҳақиқатдан 1 м3 куб газни нархи 2100 сўмдан сотилаётганлиги аниқланганди. Шу куннинг ўзида респубикадаги етакчи сайтларда водийнинг бошқа вилоятларида, масалан, Фарғона вилоятининг Қува туманида 2300 сўм, Андижон вилоятида 2200 сўмга газни нархи ошганлиги, фақатгина Наманган вилоятида газни нархи 1900 сўмдан барқарорлиги сақлаб қолинганлиги ҳақида хабар берилганди.\nБуни қарангки, Наманган шаҳрида фаолият юритаётган автомобилларга газ қуйиш шахобчаларининг раҳбарлари “сендан мен қоламанми” қабилида иш тутиб, 2 январь куни кечки соат 21:00дан газ нархини кўтаришга қарор қилишди.\nБу билан Наманган шаҳрининг ўзида газ нархи 3 хил кўринишга келди. 1750 сўмдан 2200 сўмгача. Гўёки АЁҚШлардаги 80-91-95 бензинга ўхшаб, газ заправкалар ҳам табақалашгандек туюлди. Хўш, бу каби “ўйин”лардан кўзланган мақсад нима ўзи? Қолаверса, нархни кўтаришга ушбу шахобча раҳбарларининг қандай асоси бор? Унинг қонунийлигини ким назорат қилади? Бу каби саволлар кишини чуқур ўйга толдиради.\n2019 йил 1 январдан газ заправкаларда солиқ нархи 55 сўмга ошганлиги бор гап. Лекин газни нархи ошмади-ку? 55 сўм учун 300 сўм кўтариб олиш қайси меъёрий ҳужжатларга тўғри келади?\nНаманган шаҳрида фаолият юритаётган “Gaz fueling station” масъулияти чекланган жамияти (халқ тили билан айтганда тешик тош) заправкаси Молия вазирлигининг қарорига бўйсинмаган ҳолда 2018 йил 5 декабрдан яна газ нархини 2100 сўмга, 2019 йил 2 январь куни эса 2200 сўмга асоссиз кўтариб олганлигига нима дейсиз?!?\nАҳвол шу тарзда кетаверса оқибатда халқнинг мутасадди идораларга, белгиланган нарх - у бошқа меъёрий-ҳуқуқий ҳужжатларга бўлган ишончи қаерда қолади?\nКуни кеча бир юртдошимиз бизнинг телеграмдаги каналимизга мурожаат йўллади. “Чорсу”дан Темир йўл вокзалигача (“Спарк” автомашинасида) йўл хаққи 3000 сўм, “Давлатобод” даҳасигача эса 5000 сўм экан. Яна бир ҳолат Чорсудан - Учқўрғон туманигача 10 000 сўм. Ҳайдовчиларимизга эса баҳона тайёр: газ нархи ошди, машинам ҳавога юрмайди.\nБарака топгурларга, бир марта заправка учун машинангиз қанча километр юради, деган саволни бергинг келади. Оддий мисол келтирадиган бўлсак, “Нексия” автомошинаси бир марталик заправкаси 1м3 газни 2200 сўмдан қуйган тақдирда ҳам қанча бўлади? Кўпи билан 50.600 сўм. “Микрарайон”дан (кичик туман – “Давлатобод” даҳаси назарда тутилмоқда) “Чорсу”гача бўлган йўл кўпи билан 15 км.ни ташкил этса, борди келди 30 километрни ташкил этади. Бу билан бир марта қуйилган газ 8 маротаба бориб келишга етади. Энди ўйлаб кўринг, бир марта бориб келиш учун 40 минг сўм (тўрт кишини 20 минг сўмдан борди келдиси учун) оладиган ҳайдовчи 8 мартада (йўлда йўловчиларни тушди чиқдисини ҳисобламаганда) 320 минг сўм ишлаб топади. Натижада, бир марта заправкадан қанча фойда қолди (269400 сўм). Тўғри, автомобил дегани фақат ёқилғини ўзи билан юравермайди. Бироқ, “Инсоф сари барака” деган ибора ҳам борки, унга амал қилмаса даромадда ҳам барака бўлмайди ахир...\nБундай мисолларни автомобилларга газ қуйиш шахобчаларида ҳам келтириш мумкин. Биз бу билан шахобчани ёки ҳайдовчиларни бир кунлик даромадини ҳисоблаш фикридан йироқмиз. Фақатгина, уларни инсоф доирасидан четга чиқиб кетмасликлари, оддий ойликка кун кўриб яшайдиган одамларни ҳам ўйлашлари, ҳар бир қилаётган ишларини қонуний асосда бажришлари зарурлигини эслатиб ўтмоқчимиз холос.\nДарвоқе, бугунги кунда халқимизни жиддий ташвишга солиб турган долзарб муаммо ҳақида бонг уриш орқали қайсидир мутасаддилар ёки кимнингдир “боғи”га қарши атайлаб тош отиш ниятимиз йўқ. Бизнинг асосий ниятимиз Президентимиз Шавкат Мирзиёев илгари сурганидек, халқимиз эртага эмас, бугун яхши яшаши керак, одамларимиз юртимиздаги ислоҳотлар самарасини ўз ҳаётида яққол сезиши керак, деган олижаноб ғояни амалда таъминлашдан иборат.\nШундай экан, Ўзбекистон Истеъмолчилар ҳуқуқларини ҳимоя қилиш жамиятлари федерацияси Наманган шаҳар ижро этувчи аппарати ўз олдига бундан кейин ҳам бу каби назорат ва амалий тадбирларни янада жонлантириш асосий вазифа қилиб қўйилган. Зеро, ҳар биримиз кундалик юриш туришимизда истеъмолчи ҳисобланамиз. Юртбошимиз томонидан олдимизга қўйилган вазифаларни ўз вақтида сифатли бажарилишида, аҳолимизнинг турмуш фаровонлигини ошириш, пировардида одамларни ҳаётидан рози қилишда бор куч ва имкониятларимизни сафарбар қиламиз!\nЎзбекистон Истеъмолчилар ҳуқуқларини ҳимоя қилиш жамиятлари\nфедерацияси Наманган шаҳар ижро этувчи аппарати раҳбари.\n“Namnews.uz” таҳририяти ушбу масала юзасидан вилоят ҳуқуқни муҳофаза қилиш органлари, молия вазирлиги ҳамда давлат рақобат қўмитасининг вилоят ҳудудий бошқармаларидан амалий чора-тадбирлар кўрилишини ва бу ҳақда тегишли жавоб кутади.\nКелгуси йилдан бошлаб, 10 минг нафар ўзбекистонлик Умра зиёратини адо этиши режалаштирилган.\nГаз нархи 9 фоизга қимматлади\n«Ўзтрансгаз» аҳолига тақдим этилаётган табиий газ нархлари ошганини маълум қилди.\nРоналдунинг Мадриддаги ризқи тугамоқда ёхуд у "Реал" билан келиша олмай қолди\nрақси ОШИРИЛДИ НЕГА нархининг НАРХИ Наманганча НАМАНГАНДА МЕТАН ёхуд ГАЗ газ


00:00 / 19.06.2011 | eski savollar | 2696\nхурматли Устоз! АЛЛОХ умрингизни зиёда килсин. Бир домла махфий намоз дегани,намоз укувчининг тили харакатда булади, лекин овозини узининг кулоги хам эшитмаслиги керак деди. Яна бир киши намоз укувчининг тили харакатда булиб, овозини узи ёки ёнидаги одам эшитса хам булади, аммо орка сафдаги жамоат эшитмаслиги керак деди. Устоз имом пешин, аср намозларини кандай укиса махфий хисобланади? Жавобингиз учун олдиндан рахмат. АЛЛОХ сиздан ва барчамиздан рози булсин!\n-\tБу ва унга ўхшаш саволлар эътиборсизликнинг самарасидан бошқа нарса эмас. Уни қайта – қайта берилиши эса яна ҳам аянчли. Махфий қироатнинг чегараси одатда ўзи эшитадиган, ўзга эшитмайдиган овозда пичирлаб қироат қилишдир. Бировнинг овозини эшитсаю, паст овозда бўлгани учун гапини тушунмаса, фалончи пичирлади, дейилади. Гапирди дейилмайди. Оддий ҳолатда бировнинг гапини эшитиб маъносини тушунса уни пичирлади дейилмайди. Қироатнинг махфий ва жаҳрий бўлиши ҳам шундай. Биров эшитадиган қилиб қироат қилса, жаҳрий дейилади. Ўзи эшитадиган қилиб, пичирлаб ўқиса махфий қироат қилди, дейилади. ўзи ҳам эшитмасдан ичидан ўтказса, ичидан ўтказди дейилади. Қироат қилди дейилмайди. Эҳтимол, бу нарсани тўлароқ баён қилиб берилмаган бўлса ҳам керак. Шунинг учун қуйидаги маъноларни яхшилаб уқиб олишни тавсия қилинади: Ҳанафийлар айтадилар: “Ошкора (қироат)нинг энг ози ўзига яқин бўлмаган, биринчи сафдагиларга ўхшашларга эшиттиришдир. Агар бир ёки икки кишигина эшитса кифоя қилмайди. Ошкора (қироат)нинг юқорисининг чегараси йўқ. Махфий қироатнинг энг ози ўзи ёки унга яқин бўлган бир, икки кишининг эшитишидир. Аммо тилини ҳаракатга келтириб ҳарфларни тўғрилаш билан, саҳиҳ қавлга биноан, кифоя қилмайди”.


Аугсбург шаҳрида янги Аҳмадия масжиди Аҳмадия Мусулмон Жамоатининг Раҳнамоси томонидан очилди - Uzbek\nHome > Пресс-релизлар > Аугсбург шаҳрида янги Аҳмадия масжиди Аҳмадия Мусулмон Жамоатининг Раҳнамоси томонидан очилди\nАугсбург шаҳрида янги Аҳмадия масжиди Аҳмадия Мусулмон Жамоатининг Раҳнамоси томонидан очилди\nҲазрат Мирзо Масрур Аҳмад янги масжидни очиб, Ислом дини экстремизм ва терроризмнинг барча кўринишларини қоралайди, дедилар\nАҳмадия Мусулмон Жамоати жуда катта қувонч билан қуйидагиларни билдиради: 2017-йилнинг 11-апрелида Аҳмадия Мусулмон Жамоатининг Бутун дунё Раҳнамоси, Масийҳи Мавъуд ва Имом Маҳдий – Ҳазрат Мирзо Ғулом Аҳмад (алайҳиссалом)нинг 5-Халифаси Ҳазрат Мирзо Масрур Аҳмад (Аллоҳ таоло у зотга Ёрдамчи бўлсин) Аугсбург шаҳрида “Байтул-Носир” (Ёрдамчининг Уйи) масжидини очдилар.\nУлуғ Муҳтарам Халифа келиб, эсталик тахтаси билан расмий турда масжидни очдилар ва Аллоҳ таолога миннатдорчилик билдириб, қўл кўтариб дуо қилдилар. Шундан сўнг пешин ва аср намозларини мазкур масжидда адо этдилар.\nКейинчалик ўзгача бир йиғилиш ўтказилди, у йиғилишга 130дан зиёд ҳурматли меҳмонлар иштирок этиб, у йиғин масжид очилишини нишонлаш мақсадида Конгресс эм Парк йиғилиш марказида уюштирилган.\nМазкур кечанинг асосий қисми Ҳазрат Мирзо Масрур Аҳмад қилган тарихий мурожаат бўлиб, унда масжидларнинг ҳақиқий мақсад-муддаоларига тўхталиб, Ислом дини таълимотлари асосида инсонлар ҳақ-ҳуқуқларини адо этиш муҳимлигини айтиб бердилар.\nМасжидлар қурилишининг мақсади ҳақида айтиб, Ҳазрат Мирзо Масрур Аҳмад шундай дедилар:\n“Муқаддас Қуръон мўмин-мусулмонларга бир томондан, улар ўзларининг ибодатларини адо этишлари керак, иккинчи томондан, улар инсониятга хизмат қилиш ва бошқаларга ёрдам бериш бўйича энг аъло даражадаги намуналарни кўрсатишлари керак, деб ўргатади. Шунинг учун қайси ерда бўлмасин, қачон бўлмасин, биз масжидларни қурсак, улар биз учун Худога сиғинадиган жой ва биз инсониятга хизмат қиладиган жой сифатида хизмат қилади”.\nИслом динининг таълимотлари асосида бошқаларга хизмат қилиш масаласида Ҳазрат Мирзо Масрур Аҳмад Африканинг қолоқ минтақалари ва бошқа жойларда Аҳмадия Мусулмон Жамоати олиб борган баъзи бир инсонпарварлик лойиҳаларини айтиб ўтдилар.\nМактаблар, шифохоналар ва ривожланган замонавий қишлоқларни қуришдан ташқари, Аҳмадия Мусулмон Жамоати ўта қашшоқ ва оғир шароитда яшаган халқни тоза сув билан таъминлаш мақсадида сув насослари ва қудуқларни ўрнатмоқда.\n“Ушбу тараққий этган дунёда биз тоза сувнинг ҳақиқий қадрини тушуна олмаймиз. Ҳақиқатда, дунёдаги энг қолоқ минтақаларда кезиб, одамлар қандай қийналиб яшаб келаётганини ўз кўзи билан кўрган инсонгина унинг ҳақиқий аҳамиятини тушуна олади. Масалан, улар йўлиққан қашшоқлик натижасида ёш болалар мактабга боришнинг ўрнига кир кўлмаклардаги сувни жамлаш мақсадида ҳар куни бир қанча масофагача йўл юриб, ўз уйларига олиб келиб, уни ишлатишади”.\nҲазрат Мирзо масрур Аҳмад шундай деб давом этдилар:\n“Биз – Аҳмадий мусулмонлар то олис қишлоқларда тоза сув билан таъминлайдиган сув насосларини ўрнатмоқдамиз ва улар илк марта тоза сув кўриб, маҳаллий инсонларнинг юзларида пайдо бўлган қувончни сўз билан ифодалаш қийин. Маҳаллий ёш болаларнинг юзларидаги хурсандчилик улар миллионлаган бойликдан иборат катта лотерея ютиб олишганини кўрсатади. Мана шундай инсонларга осойишталикларни яратиш ва уларга ёрдам беришнинг сабаби, биз ўз масжидларимизни қураётган минтақадаги инсонларга хизмат қилишга ҳаракат қиламиз”.\nҲазрат яна шундай тушунтирадилар: Ислом дини Асосчиси (саллаллоҳу алайҳи ва саллам) олиб келган таълимотларнинг асоси – бу Аллоҳ таолонинг ҳақ-ҳуқуқларини адо этиш ва инсониятга хизмат қилиш. У киши шундай дедилар: бугунги кунда Ислом динининг бу асосий икки мақсади Аҳмадия Мусулмон Жамоатини бошқариб келаётган Хилофат томонидан ёйилиб келмоқда, у энди бунга мутлақо қарама-қарши бўлган хилофат деб аталган ИШИД террористик ташкилоти террор ва даҳшатни тарқатиб, энг катта зулмларни уюштириб келишмоқда.\nИШИД ва бошқа экстремистик гуруҳлар қилган ҳаракатлари ҳақида сўз юритиб, Ҳазрат Мирзо Масрур Аҳмад шундай дедилар:\n“ИШИД фақат Ғарбда беқарорликни ёйган эмас, балки мусулмон давлатларда ҳам мудҳиш ваҳшийликларни амалга оширишган. Улар ҳеч сабаби йўқ минглаб бегуноҳ инсонларни шафқатсизларча ўлдиришган. Шунинг учун уларнинг бошқаруви Хилофат деб атала олмайди, чунки у ҳар жиҳатдан Ислом динининг тинчлик таълимотларини бузмоқда”.\nРасмий кечага ташриф буюришдан олдин Ҳазрат масжидда бир боғ кўчатни ҳам ўтқаздилар ва у ҳақда ўз фикрларини билдириб, Ҳазрат Мирзо Масрур Аҳмад шундай дедилар:\n“Биз атроф-муҳитни кўкаламзорлаш ва тоза тутиш, шунингдек, мева-ҳосилларни олиш учун одатдаги боғ-кўчатларни ўтқазишган ерда севги ва инсонийлик мева-ҳосилларини берадиган руҳоний боғ-кўчатларни ҳам ўтқазишган. Шунингдек, биз ҳар доим қўшниларимиз ва атрофимизда яшаганларга меҳр билан муомала қилишимизга ҳаракат қиламиз ва имкони борича уларнинг ҳақ-ҳуқуқларини адо этишга интиламиз”.\n“Биз фитна-фасод ва бўлиб-парчалашнинг ўрнига инсонлар бир-бири билан тинчлик ва фаровонликда яшашини истаймиз. Биз барча инсониятни бирлаштирадиган севги кўприкларини қуришни хоҳлаймиз”.\nҲазрат Аҳмадия Мусулмон Жамоатининг “Севги барчага, нафрат ҳеч кимга эмас” деган шиорини қандайдир бир янги таълимот бўлмай, фақат Ислом дини таълимотларининг асоси эканини ҳам тушунтириб бердилар. Иккинчи томондан, Ҳазрат “нотўғри бошқарув” бошқа кўплаб мусулмонларни нотўғри томонга йўналтирганини айтдилар.\nЖиҳод ҳақидаги нотўғри кўз-қарашни тафсирлаб, Ҳазрат Мирзо Масрур Аҳмад шундай дедилар:\n“Инсонлар янглиш ҳолда Қуръони Карим экстремизмга ўргатганлиги учун мусулмонлар террорист бўлишмоқда деб тахминлашади. Шундай бўлса ҳам, ҳақиқатан бошқа ҳеч нарса бўлиши мумкин эмас, чунки Қуръон қайта-қайта тинчлик, севги ва ҳамкорликка чорлаган. Масалан, сўзма-сўз олганда, “жиҳод” сўзи зулм ва ёмонликнинг барча кўринишларини бартараф этиш учун “курашув” деган маънони билдиради ва Аҳмадия Мусулмон Жамоати ер юзининг барча минтақаларида амалга ошираётган ҳақиқий жиҳод фақат шу”.\nЎз мурожаатининг ниҳоясида Ҳазрат Мирзо Масрур Аҳмад шундай дедилар:\n“Мен маҳаллий Аҳмадия Мусулмон Жамоати ушбу масжид қурилгандан сўнг Аллоҳ таоло ибодатларини янада кучайтиради ва шу билан бирга, ўз қўшнилари ва жамиятчиликнинг бошқа аъзоларининг ҳақ-ҳуқуқларини адо этишга ҳам эътибор қаратишади деб ишонаман ва кутаман”.\nБунга қадар Германиядаги Аҳмадия Мусулмон Жамоатининг Миллий Президенти (Амири) – жаноб Абдулла Вагишаузер меҳмонларга “табрик” сўзини ўқиди, шундан сўнг ташриф буюрган меҳмонлар ўзларининг мулоҳазаларини айтишди.\nАугсбург шаҳрининг мэри Стефан Киефер шундай дедилар:\n“Ўз шаҳримиз номидан мен Аҳмадия Мусулмон Жамоатини уларнинг янги масжиди очилаётган ўзгача кун билан табрикламоқчиман. Аслида, сизларнинг руҳоний Раҳнамонгиз, тинчликнинг халқаро элчиси – Ҳазрат Мирзо Масрур Аҳмад иштироки ушбу кун қандай муҳим эканлигини далиллаб кўрсатмоқда”.\nВилоят Ассамблеяси аъзоси Кристин Катт шундай деди:\n“Бугунги кун барчамиз учун улуғ кун, чунки сизларнинг жуда гўзал ва янги масжидингиз Аугсбург шаҳрида очилмоқда. Аҳмадия Мусулмон Жамоатининг “Севги барчага, нафрат ҳеч кимга эмас” деган таълимоти ўта муҳим ва шаҳримизга қўшилган жуда гўзал ҳисса”.\nВилоят Ассамблеяси вакили Гаралд Гуллэр шундай деди:\n“Мен Аҳмадия Мусулмон Жамоатидан миннатдорман, чунки сизлар бошқа жамиятлар учун аъло намуна қолдиргансизлар, сизлар ҳар доим ошкорасизлар ва биз билан диалогда иштирок этасизлар. Сизларнинг жамоатингиз тинчлик Ислом динига эргашади ва турли зулм ҳамда экстремизмга қарши”.\nВилоят Ассамблеясининг вакили Йохан Хауслер шундай деди:\n“Улуғ Муҳтарам Ҳазрат Мирзо Масрур Аҳмаднинг ташриф буюриши фақат бизнинг шаҳримиз учун эмас, балки бутун штат учун ўзгача бир ажойиб ҳурмат-эҳтиром. Биз ҳам дўстлик қўлимизни узатамиз ва дунёда тинчликни ёйиш учун амалга ошираётган ҳаракатларингизда сизларга ёрдам берамиз”.\nРасмий сессия Ҳазрат олиб борган дуо билан якунланиб, шундан сўнг меҳмонларга таом тортилди. Ҳазрат турли немис медиа гуруҳлари билан суҳбат ҳам қурдилар.\nPrevious Post 50-Аҳмадия масжиди Германиянинг Вальдсхут-Тинген шаҳрида Аҳмадия Мусулмон Жамоатининг Раҳнамоси томонидан очилди\nNext Post Аҳмадия Мусулмон Жамоатининг Раҳнамоси Германиянинг Раунхайм шаҳрида жума хутбасини ўқидилар


Сиз севган адиблар – Нурали Қобул. Бургутлар чўққиларда яшайди (ҳикоя) | ДУНЁ ЎЗБЕКЛАРИ | Mobile Version\nСиз севган адиблар – Нурали Қобул. Бургутлар чўққиларда яшайди (ҳикоя)\n05/22/2020 Ismat Khushev Адабиёт\nУзоқ йўл юриб чарчаган эканмиз, шекилли, ҳаммамиз барвақт ётдик. Бундай ҳавода икки соат ухласанг, бас, қушдай енгил тортасан киши. Мен ярим кечадаёқ тоза ҳаводан тўйиб уйғондим. Тонг ёришмай туриб ташқарига чиқдим-да, шаршара томон юрдим. Қаршимдаги қоядан бир тўп каклик париллаб осмонга кўтарилди. Уларнинг сайраган овози тоғу тошда акс садо бериб, дарани ёқимли куй эгаллади. Какликлар галаси қоянинг шаршара бошланадиган жойига бориб қўнди. “Эрталабки сувга тушибди”, дея хаёлимдан ўтказдим.\nСувга қонган какликлар галаси яна осмонга кўтарилганда қуёшнинг илк нурлари тоғ этакларига ёйилди. Сўнг тепалик ва қоялар ҳам сарғиш яшил рангга бўялиб, тасвирлаб бўлмас, тикилиб тўймас гўзал қиёфага кирди. “Рўзи Чориевни олиб келиш керак экан, ҳали унинг бунақа рангларни ишлатганини кўрмаганман”, деган ўй хаёлимдан кечди. Довонга олиб келадиган илонизи тоғ йўлида енгил автомашина қорайиб кўринди. Кеча бизга ҳамроҳ бўлиб келган раҳбар кишининг машинаси: ҳайдовчиси қозон патир билан кувида пишилган сариёғ олиб келгани кетган эди.\nЖавоб қайтармадим. Отилган, ярадор бўлган қуш ва ҳайвонларни кўп кўрганман. Лекин бургутнинг ҳам шу аҳволга тушиши мумкинлигини ўйлаб ёки тасаввур қилиб кўрмаганман. Балки истамагандирман. Ўқ бургутнинг чап қанотига теккан, узун ва чиройли қаноти энди унга бўйсунмас, тўзиб шалвираб ётарди. Вужуди оғриқдан буришган. Ўткир тумшуғи атрофидаги ажинлар осилиб, уни шу қадар қайғули ва аянчли қиёфага солиб қўйган эдики, узоқ ва бефарқ қараб бўлмасди. У юришни унутгандек ер билан битта бўлиб ётар, икки кўзи олис ва қорли чўққиларда эди… Аҳён-аҳёнда биз томон сергак ўгирилиб, нафрат билан боқарди.\nЙигит бургутни кўтариб пастликка қараб кетган йўлнинг четига олиб бориб қўйди. Тош йўл устида бургут иккаламиз қолдик. Ўзимни панароққа олиб, уни кузата бошладим. У йўлнинг чап томонидаги қумли қияликка чиқмоқчи бўлиб уринар, аммо силлиқ қумлоқдан сирғалиб яна йўлга йиқилиб тушарди. Негадир паст¬ликка қараб кетган текис йўлдан юрмас эди. Хиёл вақт бир жойда қотиб тургач, илк қадам босган чақалоқдек қуйи томон лапанглаб бир-икки юрди-да, таққа тўхтади.\nТоғу тошда ёқимсиз акс садо бериб, олашақшақнинг товуши эшитилди. Зум ўтмай у бургутнинг олдида пайдо бўлди. Йўл четидаги харсангдан харсангга сакраганча гир айланиб, бургутнинг хатти-ҳаракатларини кузата бошлади. Бу каттакон ва бесўнақай қушнинг оёқда зўрға турганига ишонч ҳосил қилгач, яқинроқ борди. Ёқимсиз товуш билан баралла қичқириб, уни мазах қилишга тушди. Бургутнинг тепасида чарх уриб гир айланаркан, думи билан уни бир-икки туртиб ҳам ўтди. Унинг бетиним шақиллашидан дарак топган иккита олашақшақ ва яна аллақандай қушчалар қаердандир пайдо бўлиб қолди. Улар энди бир тўп бўлиб ярадор бургутни ошкора мазах қилишарди гўё. Бургут эса олис ва қорли чўққиларга тикилганча қотиб қолган эди. Бу ҳолатга узоқ тикилиб ўтириб бўлмасди…\nБургутни кўтариб қоя¬нинг этагига олиб келиб қўйдим-да, секин узоқлашдим. У анчагача ярадор қанотини ёзиб ётди. Менинг кўздан ғойиб бўлганимга ишонч ҳосил қилгандан сўнг ўрнидан қўзғалди. Ярадор қанотини йиғиштириб олишга бир уринди-да, чўққига қараб шу қадар тез юриб кетдики, хиёл шалвираган чап қанотини ҳисобга олмаганда унга ўқ тегмагандек эди. Арчаларни паналаб, мен ҳам чўққи томон борардим. Кичикроқ бир харсангга чиққанда, у ярадор ва қонли қанотини чўқий бошлади. Ажабо! У аламданми, очликданми, оғриқнинг зўриданми, ўз гўштини ўзи чўқирди…\nУ яна чўққига қараб юра бошлади. Мен уни кузатиб қолдим. Ана, у арчалар панасида кўзга кўринмай кетди. Лекин у олис ва қорли чўққилар томон дадил борарди. Мен буни юрак-юракдан ҳис этиб турардим. Мен унинг шижоатидан икки ҳақиқатни уқдим: агар у тузалса, ўша чўққидан яна беғубор ва чексиз самога кўтарилади. Уни отиб ярадор қилган, шу мудҳиш қилмиши билан ўзини ғолиб билган ўткинчи бағритош одамнинг устидан қанотларини кенг ёзиб учиб ўтади. Бўронларга кўксини тутиб, чўққиларни туташтиради… Mардлик ва ғолиблик тимсоли бўлиб қорли тоғлар бошида парвоз этаверади.\nЛекин… лекин у тузалмаслиги ҳам мумкин. Ярадор қаноти газак олиб, ўзидек мағрур чўққилар билан абадий видолашиши ҳам мумкин. Назаримда, у буни ҳис этиб бораётгандек… Бундай ҳол эса у фақат чўққига чиққандан сўнггина юз бериши керак… Бунинг учун куч-қуввати борида, ўз этини еб бўлса ҳамки, чўққига чиқиши керак… Шунинг учун у фавқулодда дадил илгарилаб борарди. Энг муҳими, чўққида ўлса – ўлигини олашақшақлар кўрмайди…\nМен яна бир ҳақиқатни аён сезиб турардим: бургутлар фақат юксакликка қараб юрар экан… Улар чўққилар учун яратилган. Чўққиларда эса фақат бургутлар парвоз этади!\n“Китоб дунёси”, 2013 йил 13 февраль 3 (150) -сонидан олинди.


Яширинган она - Anhor\nAnhor Все посты Яширинган она\nБуюк Британия фотография санъатида авваллари “яширинган она” жанри бўлган, унда парда ёки бошқа ашё орқасига яширинган она ёнида тушган бола акс эттириларди.\nАутистик спектр бузилишига эга болалар муаммолари ҳақида сўз кетганда, албатта, асосий эътибор болаларга берилади. Anhor.uz пардани кўтаришга ва хос болалар ота-оналари билан суҳбатлашишга қарор қилди. Зеро ота-оналар руҳий, ижтимоий ва молиявий босим остида яшашлари сир эмас.\nМақсуда Аҳмедова – Мирсаиднинг онаси. Мирсаидда атипик аутизм. У 13 ёш, 7 синфда ўқийди. Биринчи уч йил Саид уйда таълим олди. Тўртинчи синфдан оддий мактабга қатнай бошлади.\n“3- синфни тугатганимизда, ўқитувчи менга мактабга қатнашни маслаҳат берди. Бизни мактабга байрамларга, очиқ дарсларга таклиф қилишарди. У келиб шеърлар ўқиб берарди, болалар билан мулоқот қиларди. Мактабда унинг ўзлаштиришини кўришди, мен директор билан гаплашдим ва у мактабга қатнашга рухсат берди”,- дейди она.\nМирсаидни мактабда қандай қабул қилишгани ҳақида Мақсуда шундай дейди: “Бу ўқитувчига боғлиқ ва мен ундан миннатдорман. У болалар билан суҳбатлашди, вазиятни шундай тақдим этдики, болалар ўғлимни ҳурмат қила бошладилар, бошқа ҳар қандай бола каби қабул қилдилар. Болалар ёрдам беришади, меҳмонга келишади, бирга дарс тайёрлашади”.\nСаид рақсга тушишни, куйлаш ва расм чизишни ёқтиради. Бассейнга қатнаб, сузишни ўрганиб олди. Бир ёшида юриш ва гапиришни ўрганган эди. Саид 4 ёшида сирпаниб кетиб, сувга тушиб кетади. “Чўкишга-ку, чўкмаган, лекин бироз сув ютиб юборган. Атрофида одамлар бақиришидан, шовқиндан шокка тушиб қолганди. Узоқ вақт сувга, сув ҳавзаларига яқин келолмай юрди. Ҳатто ариқдан сакраб ўтишга қўрқарди. Ўргатиб-ўргатиб, сувга тушадиган қилдим. Энди сувдан қўрқмайди”,- ҳикоя қилади Мақсуда.\nМақсуда боланинг “ўзлаштириши меъёрда” эканлигини айтади. Бошқа болалар уй вазифаларини бажармасликлари мумкин, лекин Саидни ўқитувчиси тиришқоқлиги учун мақтайди.\nҚандай муаммоларга дуч келгансиз, деган саволга Мақсуда: “Менинг феълим шундай – муаммоларга эътибор бермасликка интиламан. Агар иложи бўлса, дарҳол ҳал этишга ҳаракат қиламан. Майда нарсалардан муаммо яратмайман. Босди-босди қилиб юборишга интиламан”,- деб жавоб беради.\nЯқин вақтгача ягона муаммо транспорт эди. Ҳар доим ҳам тушунадиган одамлар учрайвермайди, “баъзилар бола олдида бемалол муҳокамага ўтиб кетадилар”. “Кичкиналигида у жуда тўполончи эди. Автобусга чиқиб, ўтирмоқчи бўлса-ю жой бўлмаса, ҳеч ким жой бўшатмаса, хархаша қиларди. Одамлар болани тинчита олмаётганимни муҳокама қилиб кетишарди. Ҳозир катта бўлиб қолди, тушунтирсангиз, тушунади. Жой бўлмаса, четроққа ўтамиз ва тинч кетамиз”.\nОйгул Юсупова – Саиданинг онаси. Қизча 13 ёшда, унда Каннер синдроми, шовқиндан қўрқиш бор. Саида хўжалик ишларида ёрдам беришни ёқтиради. “Кимдир меҳмонга келса, у югуриб боради, меҳмонлар пойбзалларини ечишларини кутиб туради ва чиройли қилиб тахлаб қўяди”,- табассум билан сўзлаб беради Ойгул. Чизишни ёқтиради: “Канцелярия моллари дўконига кирсак, албатта фломастерлар, альбомлар, гелийли ручкалар танлайди. Олдинлари қўлимизда фломастерларни маҳкам ушлаб олмай кўчага чиқмасдик”.\nҲозир Саида мактабга бормайди. Биринчи тўрт синфни мактабга қатнаб ўқиди. Ойгул у билан бирга синфда ўтирарди, интизомга ўргатиб, тўполон қилмаслигини назорат қиларди. “Ҳар доим ҳам ўқитувчининг у билан шуғулланишга вақти бўлавермади. Дарс давомида ўқитувчи унга беш дақиқача ажратар, шу муддатда унга керакли нарсани топшириб, қабул қилиб оларди. 4 йилда айтарли кўп нарса ўрганганимиз йўқ”. Бироқ, Саида интизомни ўзлаштирди ва бошқа болалар билан контактда бўлди.\nУни болалар боғчасига олишмаган, чунки гапирмасди – тувакка боришни айта олмасди.\nТўртинчи синфдан кейин уйда ўқитиш бошланди. “Шу мактабнинг ўқитувчиси ҳафтада уч марта келиб, Саида билан икки соатдан шуғулланарди. Индивидуал шуғулланиш услуби бор эди. Ўша ярим йиллик уйдаги таълим давомида Саида ўз исмини ёза олди, рақамларни жойлолди, магнит доскада исмини териб беролади”,- сўзлайди Ойгул.\nУйда таълим олиш учун ҳар йил врач-маслаҳат комиссиясидан ўтиш талаб қилинади. Ўтган йилда Саидага уйда таълим олишни рад этишди.\n“Ўқитувчи тавсифнома ёзиб бериши керак. Умуман олганда, яхши тавсифнома ёзади, лекин вазиятни яшириб нима қилдик. Камлик қилади. Бефойда, деган хулосага келди комиссия. Ўқитувчи келиб-кетиши учун қўшимча ҳақ тўланади, ойлик йўл чиптаси берилади. Бу харажатлар давлат бюджетидан тўланади, уйда таълим олишдан эса натижа кўрилмади”.\nКейинроқ Ойгул мактабга қатнашни тикламоқчи бўлди, лекин транспорт муаммо бўлди. Мактабгача иккита транспортда бориш керак. “Эрталаблари автобус тиқилинч бўлади, у эса ўтиргиси келади, йиғлайди. Чиқамиз, нафас ростлаб олиб кейинги автобусга ўтирамиз. Баъзида кеч қоламиз. Кейинроқ ўқитувчилар у билан ўтирмаслигимни айтишди. Лекин унинг тўполон қилиб қолиши бор. Ўқитувчиларга менинг синфда бўлишим ёқавермайди, уларда текширувлар бўлади, яна бошқа нарсалар… Агар ёнимда ўтирса, ҳеч нарса қилмайди”.\nҲозир Саида фақат Республика болалар ижтимоий мослашув марказига қатнайди. Ойгул у билан шуғулланади, лекин Саида уни “ўқитувчи сифатида қабул қилмаслиги”ни айтади.\n“Бундай болаларни уй таълимидан маҳрум этишларига қаршиман. Афсус, бизда шундай тенденция бор. Уй таълими бюджетга таъсир қилади. Натижа бўлмаётганлигини кўришса, пул тикмаслик керак, деган хулосага келадилар. Бундай болалар кеч очилади. Мана, Ойгул Саида билан индамай кетишди ва бу бола билан ҳеч ким қизиқмайди. Энди Саида 18 ёшигача нима қилсин? Ижтимоий адаптация маркази бор, бўлди, бошқа ҳеч нарса йўқ”,- дейди Фарҳод Ортиқбоев, хос бола отаси, Республика болалар ижимоий мослашув маркази дефектолог-сурдопедагоги.\nФарҳод аутизм билан ўсган ёшларни ишга жойлаш орзуси ҳақида сўз юритади. “Махсус курслар бўлишини, улар билан индивидуал шуғулланишларини хоҳлардим. Аутизмга эга 20 ёшлиларни биламан, уларни ҳеч қаерга ишга олишмайди. Бу катта бўлиб қолган болалар ишлай оладиган кафе очиш ниятим бор. Исроилда ўқиганимда, Даун синдромига эга официантлар ишлайдиган кафе бўларди. Оғирроқ формадаги одамлар учун боғларда дарахтларни парваришлаш каби ишлар бўлиши мумкин. Бунга пул тикиш, ҳомийлар топиш керак”.\nОйгул бошқа муаммо ҳақида сўзлайди. У ва Саида учун йилига икки марта диспансеризациядан ўтиш оғирлик қилади. Боз устига, Ойгул ундан маъно кўрмайди: “Биринчидан, Саидадан қон олишолмайди. Бир ҳамшира унга бас келолмайди ва ҳаммаси яхши, деб ёзиб берсам бўладими, деб сўрайди. Иккинчиси бир амаллаб олади. УТТга яқин ҳам йўламайди. ЛОР ва бошқа тор соҳа мутахассислари ҳам четда қолади. Натижада врачлар менинг ўзимдан сўраш билан кифояланадилар – соғми, шикоятлар борми-йўқми”.\nОйгул шундай болалар билан мулоқот қила оладиган мутахассисларни ўқитиш кераклигини айтади. Ягона бепул тиббий қўллаб-қувватлаш Республика болалар ижтимоий мослашув маркази мутахассислари ёрдамидир.\nЯқинда Саиданинг тишини даволашга тўғри келди. Стоматологга мурожаат қилдилар. У Саида даволашга қўймаслигини, яхшиси суғуриб ташлаш маъқуллигини айтди. “Кейинроқ менга эски ТошМИда шундай болалар билан ишлай оладиган мутахассислар борлигини айтдилар,- давом этади Ойгул. – Ана улар даволашни наркоз остида қилиш керакми, йўқми – хулоса бера оладилар. Олдин врач Саида билан гаплашиб кўрди, танишди, тахминан ярим соатча у билан мулоқотда бўлди. Тишларни наркоз остида даволаш кераклиги ҳақида хулоса берди”.\nФарҳод Ортиқбоев поликлиникаларда хос болаларни қабул қилишга алоҳида кунлар ажратиш кераклиги, шунингдек хусусий клиникаларда тиббий хизмат кўрсатишга чегирмалар бериш тўғрисида сўзлайди. Давлат клиникаларида навбатда узоқ тура олмасликлари сабабли, хос болалар ота-оналари асосан хусусий клиникаларга мурожаат қиладилар.\n“1 июндан ногиронликка эга шахсларни қўллаб қувватлаш дастури ишга тушади. Лекин бу биз кутган чегирмаларни берадими? Барча болалар дориларда “яшайди”. Харажатларимиз катта. Ҳозирча бизни тинглашаётгани йўқ. Кўпгина ота-оналар гапиришга қўрқадилар, дардларини ичларига ютадилар”,- дейди Фарҳод.\nФарҳоднинг ўғли Муҳаммадали Ўзбекистондаги аутизм ташхиси қўйилган илк бола бўлди. “Бутун дунёда айнан ота-оналар ушбу диагнознинг қабул қилиниши ташаббускори бўлгалар ва у ҳақда ахборотни тарқатганлар. Собиқ Шўро ҳудудида мен ташаббускор ота-оналарнинг деярли барчасини танийман”,- дейди у.\nБолага ушбу ташхис қўйилганда, Фарҳод бу ҳақда гаплашиш, маслаҳатлашиш учун бошқа ота-оналарни топа олмаганди. Ҳозирда у ўзи уч йил олдин ташкил қилган “Фариштача” клубини бошқаради. Унда 10 нафар бола бўлиб, асосий вазифаси ушбу болаларни жамиятга олиб киришдир. Клуб ко-терапевтлар – соғлом болалар ҳам қатнашадиган турли тадбирлар ўтказади. Ко-терапевтлар иштирок этганида, аутизмга эга болалар уларга тақлид қилади, қилиқларини кўчирадилар, одатларини ўзлаштирадилар. Фарҳоднинг сўзларига кўра, клуб ташкил этилгандан буён “бормаган жойлари қолмади”. Бундай учрашувларда ота-оналар ҳам дам оладилар.\nБаъзида қийинчиликлар ҳам дуч келади. Бир гал болаларни аквапаркка қабул қилишдан бош тортишди. Бошқа бир жойда қатор шартлар қўйишди ва фақат алоҳида кунларда келишни айтишди. Айнан ўшанда Фарҳод “Фариштача” клубини очишга қарор қилди.\nФарҳод хос болаларга индивидуал ёндашув кўрсатишни сўрайди. Руҳий ривожланиши оқсаши ва аутистик спектр бузилишига эга болаларда таълим дастури бир хил. Қўлланмалар ҳам бир. “давлат қўллаб-қувватлаши – бу ногиронлик нафақаси. Даун синдромили одам ҳам, аутизмли одам ҳам – барча бир хил нафақа олади”.\n“Аутизмли болалардан гениал бола тимсолини ясамасликларини истардим,- дейди Фарҳод. Воқеликка тик қараш керак. Дунёдаги бундай болаларнинг 10 фоизи, ҳақиқатан, қобилиятли. Лекин 80–90 фоизи – оғир болалар. ОАВда булар гениал болалар эканлигини кўрсатишганда, фақат зарар етказишади. Барча болаларда ёндош касалликлар бор. Собиқ Шўро ҳудудида аутизмли болалар сони статистикаси юритилмайди. Ижтимоий мослашув марказида 200 дан зиёд болалар бор. Кўпчилик болаларни бошқа ташхислар билан яширадилар, бу асосан руҳий ривожланиш оқсаши ташхисидир”.\nМатериални Дана Опарина тайёрлади.\nКейс-стади: оригинал контент қандай қилиб “қароқчилик” маҳсулотига айланади. Учинчи қисм


Паррандаларда патологик туллаш сабаблари ва даволаш исиллари | Агро-Олам.Uz\nБош саҳифа Паррандачилик Паррандаларда патологик туллаш сабаблари ва даволаш исиллари\nПатологик туллаш йилнинг барча фаслларида учраши мумкин. У шамоллаш, сақлаш шароитининг бузилиши, бирданига озуқа ва унинг сифатини алмаштириш, қафасда кўп миқдор паразитлар борлиги натижасида келиб чиқади. Сўнгги ҳолатда патлар хурпайган бўлади, парранда кўп вақтини уни тозалаш билан ўтказади, кам сайрайди. Кечқурун панжалари билан таёқчага ураётганини эшитиш мумкин. Айрим тур паррандаларда бош соҳасидаги патларнинг туллаши озиқланишнинг бузилиш, қафас нур манбаига яқин бўлиб, ёруғлик ҳаддан зиёд кучли бўлиши натижасида келиб чиқади.


«ТАДБИРКОР» (ҳажвия) - 14 Октября 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2020 » Октябрь » 14 » «ТАДБИРКОР» (ҳажвия)\nТанимасангиз таниб олинг. Мен Топволди Сотволдиевич бўламан. Шаҳарнинг бир четида шинамгина, камтаргина дўконим бор. Англаган бўлсангиз, замонавий тадбиркорларданман. Иқтисодга, ички маданиятга ниҳоятда жиддий қарайман. Чунки бусиз тирикчилик қилиб бўлмайди.\nМасалан, дўконимда хотинимнинг ўзи фаррошлик қилади. Тўғри-да, бегонани ишга олсам, шартнома тузиб, отнинг калласидай маош тўлашим, унинг зиқналикларини, инжиқликларини кўтаришим керак. Қолаверса, бегона фаррошлик қилса, дўконни фақат бир мартагина тозалаши мумкин. Ортиқчасига ҳақ талаб қилади. Хотинимни эса уч марта тозалашга мажбурлайман. Ғинг деёлмайди. Орамизда қолсин-у, хотинбойни қўрқитиб қўйганман. Бегона, чиройли аёл билан дўконда ёлғиз қолишимни тасаввур қилади-ю, тилини тишлайди. Рашки келса керак…\nЎғлимни юк ташувчиликка ишга олганман. Ие, бекорга боқиб катта қилдимми уни?!. Девдай ўғил турганда, шаҳардан мардикор опкелиб ишлатсам, одамлар нима дейди?.. Қисқаси, «девор йиқилса ичига», деганларидек, ташкилий ишларни беш қилиб қўйганман…\nОдамлар ғалати-да, вей! Ички маданият қолмабди уларда. Сўзлашиш қоидасиниям билишмайди. Мана, масалан, ўтган куни кап-катта, ўн саккизни уриб қўйган қиз дўконга кириб келди. Ҳе йўқ, бе йўқ, менга кўзларини лўқ қилганча «Менга бир кило шакар беринг!», дейди-я!.. Азбаройи энсам қотганидан мўйловим учиб-учиб кетди.\n— Бермайман, — дедим менам кўзимни лўқ қилиб. — Хўш, қўлингдан нима келади?..\nҚиз ҳам кўча кўрмаганми, билмайман, лабини пулкиллатганча чиқиб кетди…\nОка, одамларда маданият деган нарса қолмаган бўлса, менда нима айб? Ўша қиз мулойимлик билан, синиққан ҳолда бош эгиб «Ока, илтимос, мумкин бўлса менга бир кило шакар берсангиз!», деса тили узилиб тушмасди-ку, тўғрими?..\nМайда-чуйдаларга тобим йўқ…\nЎтган куни жиғибийрон бўлиб ўтирсам, бўйи теракдай бир бола кириб келиб, томдан тараша тушгандай, стол устига бир даста беш юз, мингталикларни ташлади. Жон-поним чиқиб кетаёзди.\n— Ҳа, — дедим болага хезланиб. — Нима керак сенга?\nУ бўлса, менга еб қўйгудек ўқрайиб, ўнг тарафга ишора қилди.\n— Писта ёғи керак!..\nОка, сиз умуман бетараф одамсиз. Айтинг, шунақаям муомала бўладими? Йўқ, айтинг, манави беш юз, мингталикларни нега уялмасдан дўконга кўтариб келади-а? Биламан, отаси сандиққа фақат беш мингталикларни урса керак. Хўш, биз шунчалик майдакашмизми? Бизга майда-чуйда пулларни тутқазса, индамай қолаверамизми?\n— Ёғ сотилмайди, — дедим базўр ўзимни босиб. — Манавиларингни олиб қўй, чойчақа қиласан!..\nҚарасам, бола астойдил муштлашмоқчи!\n— Ие, — дедим иягини маҳкам сиқиб. — Кимлигимни биласанми ўзи? Менминан муштлашмоқчимисан? Менминан-а? Ҳўв, бача, билмасанг, билиб қўй, бу ернинг катта бойи менман, тушундингми!?. Бор, ишонганингни бошлаб кел! Ҳе ўша…\nБе, шулардан қўрқсак, нима қилиб юрибмиз тадбиркор бўлиб?!. Қўлини қўлтиғига урди-ю, чиқиб кетди бола. Чиқмай қаергаям борарди?!. Биламан, беш минг фоиз «гарантия» бераман. Ўша бола яна дўконимга киради. Аммо энди йирик пулминан киради, ҳа!..\n«Маошимни оширинг, адаси!..»\n«Ўзингдан чиққан балога, қайга борай давога?», деб бекорга айтишмаган экан. Боламнинг онаси, йигирма йилдан бери бир ёстиққа бош қўйган хотиним закўнчилик қип турса, дардимни кимга айтаман? Кеча дўконга кирсам, пол ювилмаган, дераза, пештахталарни чанг босиб ётибди. Хотинбой бўлса, терс ўгирилиб ўтирибди. Вей, мен кириб борсам ҳам мундай ҳурмат учун жойидан жилиб қўймади баччағар! Ҳарқалай, бошлиқ деган номим бор, ахир!\n— Ҳа, ғалча, чап ёнингминан турдингми нима бало? — сўрадим тадбиркорлик маданиятини оёқости қилмаган ҳолда қаддимни ғоз тутиб. — Салом қани? Эринг… Э, бошлиғинг келди! Турмайсанми?\nХотинбой истар-истамас, ўрнидан қўзғалди-да, мен томон ўгирилиб, икки қўлини белига тиради. Ишонасизми, бу қилиғини кўриб рангим оқариб кетди, нима айб қилиб қўйдим экан деб юрагим шув этди. Ие, тўғри-да, беайб парвардигор дейдилар. Худо кўрсатмасин, кайфият чоғлиғида бирор бегона аёлга кўз сузиб юборган бўлсам-у… Туф-туф-туф!.. Худо асрасин хотин билиб қолишидан…\nЙўқ, ундаймасакан. Хотиним бирпас лаб буриб тургач, ниҳоят мақсадга кўчди.\n— Маошимни эллик фоизга оширасиз, — деди у кўзини лўқ қилиб. — Бу маошга ишламайман.\nЁ навзамбилло! «Раднўй» хотининг шундай деб турса-я! Бегонадан нима кутай унда? Ақлини еганми бу?..\nШу тобда кутилмаган гапни эшитибми, ё хотиним сотқинлик қила бошлагани алам қилдими, қайсарлигим тутди.\n— Шунақами? — дедим афтим буришиб, беихтиёр жинларим қўзғолон қилиб. — Оширмасам, қўлингдан нима келади?\n— Оширмасангиз, фалончи аканинг дўконига ўтиб ишлайман.\n— Нима?.. Сен-а? Жа оширвормаяпсанми?\n— Кунига уч марта пол ювиб, оладиган маошим ҳемири, — баттар тутоқди хотиним. — Нима, сизга ўйинчоқ бўлдимми? Тез бир қарорга келинг! Акс ҳолда фалончи аканинг дўконига жўнайман!..\nОка, ҳозирги ходимларда этика деган нарса қолмабди. Аслида қоидаси бўйича ходим қўлида аризаминан қабулимни кутиб, ана ундан кейин рухсат сўраган ҳолда кабинетимга кириши лозим эди. Буниси қизиқ бўлди-ку! Тўғри, хотиним, боламнинг онаси! Локигин биз ҳозир уйдамасмиз-ку, ахир! Ишхонада, аниқроғи, офисдамиз. Нега бундай бетгачопарлик қилади? Нима учун раҳбарлик ҳурматимни бир пул қилади бу фаррош?..\nМана шундай саволлар нақ ўн беш дақиқа миямни кемирди. Шайтоним «Супурги, латтасини қўлидан тортиб ол-у, ҳайдаб сол уни!» деяверди. Мени қандайдир ички қудрат ғолиб бўлишга, бошни баланд кўтаришга, мағрур бўлишга ундади. Афсуски, улгурмадим. Яқин танишим қўнғироқ қилиб ярим соат ичида текширувчилар келишини шипшитиб қолди. Нима қилай? Текширувчи келгунча дўкон ёғ тушса ялагудек тоза бўлиши керак. Бу муаммонинг тадбирини топмасам бўлмасди. Хотинимнинг шартига розилик беришга мажбур бўлдим. Маошини эллик фоизга оширдим. Аммо… Буёғига полни кунига учмас, тўрт марта ювадиган бўлди. Шундай қаттиққўллик қилмасам бўлмасди-да! Нима бўлгандаям тадбиркорман, ахир!\nКатегория: HIKOYALAR / ХИКОЯЛАР | Ko'rganlar:: 10 | Добавил: www.horazm.net | Теги: #Yangiliklar, #news, #newsuz, #uznews, #новости, #Yangilik, #ahborot, #habarlar, #xabarlar | Рейтинг: 0.0/0


Давлат хизматлари марказлари сони яна биттага...\n30.01.2019 19:24 0 707\nБугун, 30 январь куни Жиззах вилоятининг Мирзачўл туманида янги, замонавий Давлат хизматлари маркази ўз эшикларни очди. Бу ҳақда «Xabar.uz»га Давлат хизматлари агентлигининг Жамоатчилик ва ОАВ билан ишлаш бўлими маълум қилди. Мазкур туманнинг 51 мингдан ортиқ аҳолиси энди қулай ва сифатли давлат хизматлари олиш имконига эга. Вилоятга ташриф буюрган юртбошимиз бу ерда яратилган шарт-шароитлар билан танишди.\nЮқори хизмат кўрсатиш стандартлари, давлат хизматларини олиш тартибини соддалаштириш ва тезкорлигини, фуқароларни кутиш вақтлари унумли ўтишини таъминлаш — Давлат хизматлари марказлари фаолиятини ташкиллаштиришда буларнинг барчасига алоҳида эътибор қаратилади.\nНавбатлари келгунча яратилган кутубхонада фуқаролар қизиқарли китоб ўқиши, болалар эса махсус жиҳозланган майдончада вақтларини ўтказиши мумкин. Бундан ташқари, марказнинг ўзида «Бахт уйи», туман адлия бўлими, Ўзбекистон Республикаси Президентининг Халқ қабулхонаси ҳам жойлашган.\n2019 йил мамлакатимизда «Фаол инвестициялар ва ижтимоий ривожланиш йили» деб эълон қилинди. Мазкур номланиш барча соҳаларда амалга оширилиши лозим бўлган мезонларни белгилайди. Давлат хизматлари тизими ҳам бу жараёндан четда қолгани йўқ. Илк бор янги Марказда ташкил этилган инвесторлар учун ташкил этилган махсус хона — бунинг яққол мисолидир. Бу ерда тадбиркорлар юридик шахсларга кўрсатилаётган хизматлар, имтиёзлар, Ўзбекистонда бизнесни очишнинг ўзига хос жиҳатлари ҳақида батафсил маълумот олишлари мумкин.\nТаъкидлаш жоизки, Мирзачўл тумани аҳолисининг турмуш даражасини босқичма-босқич яхшилаш, қишлоқлар қиёфасини тубдан янгилаб, уларнинг яшаш тарзи ва турмуш даражасига ижобий ўзгаришларни амалга ошириш, шунингдек, аҳоли учун янги иш жойларини яратишга қаратилган «Обод қишлоқ» дастурига киритилган илк ҳудудлар сафига киради.\nШубҳасиз, очилган Давлат хизматлари маркази, саҳролар ўртасида барпо этилган замонавий ва обод Мирзачўлнинг яна бир ажойиб зийнатига айланади.


ТОШКЕНТ, 4 дек - Sputnik. Ўзбекистон президенти Шавкат Мирзиёев Тошкент металлургия заводининг очилишида Авиация саноатини қайта тиклашни орзу қилаётганини айтиб берди, Sputnik мухбири хабарига асосан.\n“Мен сизга бир сирни очмоқчиман, чунки ичимда а қолган аламим бор. Дунёда самолёт ишлаб чиқарадиган давлатлар сони саноқли эди. Биз эса, афсуски, бунинг ҳаммасини ўз қўлимиз билан йўқ қилиб ташладик. Энди уни тиклаш учун қўлимиздан келган барча ишни қилмоқдамиз. Бизда авиақурувчилар, инженерлар бор эди. Қандай ажойиб ёшлар ишлар эди”, - деди президент.\nЭслатиб ўтамиз, бугун Шавкат Мирзиёев Тошкент металлургия заводи очилишида иштирок этди. Маросимда Россия Саноат васавдо вазири бошчилигидаги делегация, Италия йирик корхонаси раҳбарияти ҳам иштирок этди.\nТМЗ йилига 500 минг тонна маҳсулот ишлаб чиқаради. Корхонада 700 та иш ўринлари яратилади. Президент айтишига кўра, янги завод республика саноатининг локомотивига айланади. Унинг маҳсулоти корхоналарга импорт ўрнини босувчи маҳсулот ишлаб чиқаришга ёрдам беради.


Ёмонларнинг ёмони - Ўзбекистон\nДунёда инсон ҳуқуқлари ҳукмронлиги учун курашувчи “Фридом ҳаус” ноҳукумат ташкилоти Ўзбекистонни фуқаролар эркинлиги ва сиёсий ҳуқуқлари ўта чекланган энг ёмон давлатлар рўйхатига киритди.\nТашкилот ҳисоботида таъкидланишича, Андижондаги намойишнинг қонли бостирилиши ортидан мамлакатда сиёсий қатағонлар авж олган.\n“Мамлакатдаги инсон ҳуқуқлари борасидаги абгор вазият 2005 йил давомида янада ёмонлашди, президент Ислом Каримов ҳукумати мустақил оммавий ахборот воситалари ва инсон ҳуқуқлари фаолларини таъқиб этди”, - дейилади ҳисоботда.\n“Фридом ҳаус” ҳисоботида халқи “озод эмас”лиги айтилган эликка яқин мамлакат орасида Ўзбекистон ҳам бор. Бўлганда ҳам вазият абгор мазкур мамлакатларнинг энг ёмонлари олтилигига киритилган.\nЎзбекистон ҳукумати фуқаролар эркинлиги ва сиёсий ҳуқуқларини худди Куба, Ливия, Судан, Сурия ва Туркманистондаги каби чеклайди.\n“Фридом ҳаус” ташкилотининг Европадаги қароргоҳи директори Кристи Ивенсоннинг айтишича, Марказий Осий давлатлари ичида, айниқса, Ўзбекистон ва Туркманистонда вазият тобора оғирлашиб бормоқда.\n“Ўзбекистоннинг энг ёмон давлатлар даражасига тушишига мамлакатдаги Андижон воқеалари ва ушбу қирғиндан кейин кузатилган қатағонлар асосий омил бўлди. Аммо ҳисоботда Ўзбекистондаги инсон ҳуқуқлари борасида аввалги йилларда кузатилган абгор ҳолат ҳам қайд этилган”, - дейди К.Ивенсон.\nЎзбекистон ҳукумати Андижон воқеаларидан кейин “Фридом ҳаус”нинг мамлакатдаги ваколатхонаси фаолиятини дарҳол тўхтатди. К.Ивенсоннинг таъкидлашича, “Фридом ҳаус”нинг демократик ислоҳатларни тарғиб этувчи бошқа кўплаб халқаро ташкилотлар қаторида Ўзбекистон ҳукумати томонидан тақиқланиши мамлакатга берилган баҳонинг тўғрилигини яна бир бор тасдиқлайди.\n“Ушбу ҳисоботни биз ҳар йили эълон қиламиз. Мақсадимиз ҳам халқаро, ҳам маҳаллий даражадаги сиёсатчиларни демократик ислоҳотларга жалб этишдир. Умид қиламанки, Ўзбекистон ҳукумати бу ҳисоботнинг айрим жиҳатларига конструктив ёндашиб, инсон ҳуқуқлари вазиятини қандай яхшилаш борасида ўйлаб кўради”, - деди К.Ивенсон.\nАммо ҳозирданоқ Ўзбекистон мулозимлари “Фридом ҳаус”нинг мамлакатга берган бундай кескин танқидий баҳоси юзасидан эътироз билдиришини тахмин қилиш мушкул эмас.\nЎзбекистон Бош прокуратураси матбуот котиби Светлана Ортиқованинг билдиришича, Ўзбекистонда фуқароларнинг ҳуқуқ ва эркинликларини таъминлаш борасида жадал ислоҳотлар бормоқда, фақат “Фридом ҳаус” мазкур воқеликни тан олишни истамаётир, холос.\n“Фридом ҳаус” Ўзбекистонда фаолият олиб бораётганида мамлакатда фуқароларнинг ҳуқуқ ва эркинликларини таъминлаш амалиётларидан бохабар эди. “Фридом ҳаус” ўз ташаббуси билан ўтказган матбуот анжуманларида Ўзбекистон ҳуқуқ-тартибот идоралари ходимларининг малакаси юқорилигини ва фуқароларнинг ҳуқуқ ва манфаатлари таъминлаш бўйича тегишли тадбирларни ўтказаётганини баён қилган эди”, - дейди С.Ортиқова.\n2005 йил май ойида Андижонда рўй берган қонли воқеалардан сўнгги кескин халқаро танқидлар Ўзбекистон ҳукуматини демократик ислоҳотларга мажбур қилишнинг бир йўли сифатида синаб кўрилди.\n“Фридом ҳаус” ҳисоботида айтилишича, Россия ва Хитойнинг сиёсий паноҳида Ўзбекистон ҳукумати АҚШ билан муносабатларини ёмонлаштириб, сиёсий таъқибларни кучайтириш йўлидан борди.\nАҚШдаги Жон Хопкинс университетининг Марказий Осиё бўйича тадқиқотлар раҳбари Сванте Корнел фикрича, кескин танқидларни конструктив қабул қила олмаслигини амалда исботлаб берган Ўзбекистон ҳукуматига “Фридом ҳаус” томонидан берилган навбатдаги ўта танқидий баҳо Ўзбекистон билан дипломатик алоқаларни тиклаш уринишларини янада оғирлаштириб қўйиши мумкин.


Нью-Йоркда АҚШ ва Украина президентлари учрашди\nАҚШ президенти Дональд Трамп ва Украина раҳбари Володимир Зеленский.\nНью-Йоркда БМТ Бош Ассамблеяси кулуарида АҚШ президенти Дональд Трамп Украина раҳбари Володимир Зеленский билан расмий учрашув ўтказди. Бу икки давлат раҳбарларининг илк учрашуви бўлди.\n-Биз фақат Америка ва Европа Иттифоқи билан биргаликдагина урушни тўхтата олишимиз мумкин,-деди Зеленский учрашув пайтида.\nТрамп учрашув чоғида Зеленскийнинг Россия президенти Путин билан мулоқотга киришишидан умидвор эканини билдирди:\n-Мен ҳақиқатан ҳам президент Путин нимадир қилишни хоҳлашига ишонаман. Мен ҳақиқатан ҳам президент Путин ва сиз учрашиб, муаммони ҳал қила олишингизга умид қиламан. Бу катта ютуқ бўлар эди,-деб айтди.\nМазкур учрашув Трамп ва Зеленскийнинг июль ойида ўзаро телефон мулоқоти ортидан АҚШда Трампга импичмент эълон қилиш ташаббуси кўтарилган бир пайтда бўлиб ўтди.\nТелефон мулоқоти пайтида Трамп собиқ вице-президент Жо Байден ўғлининг Украинадаги фаолияти юзасидан тергов ўтказишни қатъий талаб қилгани иддао қилинмоқда.\nТрамп бу масалада ҳеч кимга босим ўтказмаганини исботлаш учун Зеоленский билан бўлган мулоқот стенограммасини жамоатчиликка эълон қилган.


ЎзА - Устозларини қадрлаган устоз\nУстозларини қадрлаган устоз\nСамарқанд вилоят уй-жой коммунал хизмат кўрсатиш бошқармасида ёшларга кўрсатилаётган алоҳида эътибор туфайли бошқарма ёшлари мустақил тарзда амалга ошираётган ибратли ишлар, бошқармада йўлга қўйилган устоз-шогирд анъаналари ҳақида ҳикоя қиламиз.\nДавлатимиз раҳбари Шавкат Мирзиёев ҳали Ўзбекистон Республикасининг муваққат президенти ва Бош вазири бўлиб турган вақтидаёқ “Давлатнинг ёшлар сиёсати ҳақида”ги қонунни имзолаган эди. Далат раҳбари сифатида Ш.Мирзиёев илк имзолаган қонун ёшлар ҳақида бўлиши бежизга эмас. Зеро, яна президент ибораси билан айтганда, “Ёш авлод тарбияси ҳамма замонларда ҳам муҳим ва долзарб аҳамиятга эга бўлиб келган. Аммо биз яшаётган XXI асрда бу масала ҳақиқатан ҳам ҳаёт-мамот масаласига айланиб бормоқда”. Ўзбекистоннинг меҳнатга лаёқатли аҳолисининг катта қисмини ёшлар ташкил қилади. Республикада ҳар йили 560 минг ёш махсус ҳунар билим юртлари, лицей ва ўқув юртларини битириб чиқади. 70 мингга яқин ёшларимиз олий маълумот олиб, меҳнат жамоаларига қўшилишади.\nҲукумат ёшларга ўз эшикларини очди. Кўпгина ёш йигит-қизлар ҳукумат миқёсидаги лавозимларга тайинланди. Масалан, 23 ёшли Алишер Саъдуллаев Халқ таълими вазирининг ёшлар масалалари бўйича ўринбосари этиб тайинланди. (Яқинда у Президентнинг ёшлар, фан, таълим, соғлиқни сақлаш, маданият ва спорт масалалари бўйича маслаҳатчисининг биринчи ўринбосари лавозимига тайинланди.) Яна бир 23 ёшли йигит Олимжон Тўйчиев Ўзбекистон Республикаси Фан ва технологиялар агентлиги Бош директорининг ўринбосари лавозимига тайинланди.\nБир йил муқаддам Ўзбекистон президенти “Ёшларни маънавий-ахлоқий ва жисмоний баркамол этиб тарбиялаш, уларга таълим-тарбия бериш тизимини сифат жиҳатидан янги босқичга кўтариш чора-тадбирлари тўғрисида” қарорга имзо чекди. Қарорда “юксак маънавиятли, қатъий ҳаётий позиция, кенг дунёқарашга эга бўлган фидойи ва ватанпарвар ёшларни тарбиялаш; ёшларни ёт ғоялар таъсиридан ҳимоя қилиш, уларни миллий ва умуминсоний қадриятларга содиқлик, диний бағрикенглик ва миллатлараро тотувлик руҳида тарбиялаш, ...” каби вазифалар устувор йўналишлар, деб белгиланди.\nСамарқанд вилоят уй-жой коммунал хизмат кўрсатиш бошқармаси ташкил этилганига эндигина икки йил тўлди. Аммо ўтган шу қисқа фурсатда вилоят аҳолисининг турмуш тарзини яхшилаш, яшаш шароитларини янада қулайлаштириш борасида сезиларли ютуқларга эришилди. Кўп қаватли уй-жойлар таъмирланди, ичимлик суви ва оқава сувларининг қувурлари янгиланди, Самарқанд шаҳридаги кўп қаватли уйлардан 72 тасида лифтлар янгисига алмаштирилди, кўчалар асфальтланди. Аммо бошқарманинг энг катта ютуғи – унда ёшларнинг кўплиги ва бу ёшларнинг ўз ишларига муҳаббатлари.\nБошқармада 30 ёшгача бўлган 28 нафар йигит-қиз ишлайди. Ёш бўлишларига қарамасдан уларнинг айримлари бўлим бошлиғи, кўпчилиги бош мутахассис лавозимларига қўйилган. Масалан, Илҳомжон Саъдуллаев Бошқарманинг Оқдарё туман бўлимини, Шоҳрух Қиличев Иштихон туман бўлимини бошқармоқда.\nБошқарма бошлиғи Рустам Сатторов айнан президентимиз таъкидлаганидек, ёшларни юксак маънавиятли, қатъий ҳаётий позиция, кенг дунёқарашга эга бўлган фидойи ва ватанпарвар қилиб, миллий ва умуминсоний қадриятларга содиқлик руҳида тарбиялашни ўз олдига мақсад қилиб қўйган. Рустам Сатторов ёшлар ҳақида гапирганида бир гапни тез-тез такрорлашни яхши кўради:\n– Мен шогирдларимдан бўлим бошлиқлари эмас, ҳокимлар чиқараман!\nРостдан ҳам Рустам Сатторов ёшлар билан алоҳида дастур асосида ишлайди, уларга жиддий эътибор қаратади. Улар билан тез-тез суҳбатлашиб, уларнинг мустақил бўлишларини, ташаббускор бўлишларини доимо таъкидлаб туради.\n– Дунёда ҳеч ким танқид ҳам қилмайдиган, ҳеч ким мақтамайдиган ҳам, бор-йўқлиги билинмайдиган, ишга келиб-кетиб юрадиган одамлар жуда кўп, бу ўртамиёна одамлар ҳеч қачон бирор ташаббус ҳам кўрсатмайдилар, аммо бирор хато ҳам қилмайдилар, – дейди Рустам Сатторов. – Сизлар булардан ўрнак олманглар, эртага бунақа одамлар ишга келмай қолса ҳам, ҳатто дунёдан ўтиб кетса ҳам биров билмай қолиши мумкин. Сизларнинг ишхонада ҳам, жамиятда ҳам ўз ўринларингиз бўлсин! Овозларингиз жаранглаб, борлигингиз билиниб турсин! Бир кун келмасангиз, келмаганингизни ҳамма билсин! Ҳар куни ўзингизга “Мен бугун нима қилдим, нималар қилишим мумкин эди, нималарни қилишга улгурмадим?” деган саволларни бериб туринг. Доимо янгилик ахтаринг ва янгилик яратинг. Сув ҳам бир жойда турса, айнийди. Сиз асло бир жойда туриб қолманг. Доимо изланинг, билимларингизни ошириб боринг, ўзингизни тарбиялаб бориб, комилликка интилинг. Бу йўлда эса, сизга энг яхши кўмакчи китоблар бўлади. Доим китоб ўқишни одат қилинг.\nЎзи ҳам тинимсиз бадиий адабиётларни мутолаа қилиб юрадиган Рустам Сатторов шогирдларини ҳам адабиётга қизиқтириб қўйган. Бошқармада таниқли шоир ва ёзувчилар билан ёшларнинг учрашувлари ва ёшларнинг “Самарқанд китоб олами”га ташрифлари мунтазам йўлга қўйилган.\nЯқинда Рустам Сатторовнинг ташаббуси билан Бошқармада “Ёшлар кутубхонаси” ташкил этилди. Рустам Сатторов ўз шахсий кутубхонасидан олиб келиб қўйган 60 та китоб ёнига ёшлар китоб дўконидан олган китобларини ҳам териб қўйдилар. Бугун бу қизиқарли китобларни ўқиб, айрим китоблар ҳақида суҳбатлашмоқдалар ҳам.\nРустам Сатторов ёшларга ўз устозлари ҳақида гапириб беришни яхши кўради. Яқинда Бошқармага ташриф буюрган Рустам Сатторовнинг устозлари ёшларга ўз ҳаёт йўллари ва катта тажрибалари ҳақида ҳикоя қилиб бердилар.\nБошқарма ёшлари бу суҳбатлардан илҳомланиб, “Устозимнинг устозлари” мавзусида тадбирлар ташкил қилишди. Турли йиллардаги иш фаолияти давомида Рустам Сатторовга устозлик қилган ёши улуғ инсонларнинг уйларига бориб, улар билан суҳбатлашиб, уй ишларига қарашиб, уларнинг дуоларини олиб келишди. Уруш қатнашчиси бўлган Наим Маҳмудов каби дунёдан ўтган устозларининг қабрларини зиёрат қилиб келишди. Бундай тадбирлар натижаси ўлароқ, ижтимоий тармоқларда Бошқарма ёшларидан Аброр Саидмуродовнинг “Устозимнинг устозлари” номли каттагина мақоласи эълон қилинди.\nУстозларининг доимо мустақил ва ташаббускор бўлишларини талаб қилгани боис Бошқарма ёшлари ўз ташаббуслари билан бир қанча тадбирларни амалга оширишди. Халқаро болаларни ҳимоя қилиш куни муносабати билан барча кўп қаватли уйлардан фойдаланиш ширкатларида болалар учун байрамлар ташкил қилиб, болажонларга ширинликлар, музқаймоқ ва, албатта, китоблар совға қилдилар.\nБошқармада 30 июнь, Ёшлар куни ҳам ёшлар томонидан муносиб нишонланди.\nХотира ва Қадрлаш куни кўп қаватли уйларда яшовчи уруш иштирокчиларининг ҳолидан хабар олиниб, совға-саломлар топширишди.\nБошқарма ёшлари ташаббуси билан Самарқанд шаҳрида ўтказилган “Сувни асранг!” акцияси айниқса катта самара берди. Ёшлар Иттифоқи билан ҳамкорликда ташкил этилган акция давомида 500 нафардан ортиқ йигит-қизлар Самарқанд шаҳрининг деярли барча хонадонларида бўлиб, сувнинг қадри, қиммати, уни асраш лозимлиги ҳақида тушунтириш ишларини олиб боришди, сув жиҳозларини назорат қилишиб, бузуқ жиҳозларни тузатиш ёки янгисига алмаштириш ишларига бош-қош бўлишди. Ичимлик сувидан ноқонуний фойдаланаётган кишиларга нисбатан чоралар ҳам кўришди. Ана шу акция натижасида Самарқанд шаҳрида бир кунда 20.000 кубометрдан ортиқ сув, шунча сувни ишлаб чиқишга кетадиган электр энергияси тежалди. Энг муҳими, шаҳарнинг ичимлик суви етиб бормаётган чекка ҳудудларига, кўп қаватли уйларнинг тепа қаватларига ҳам ўша куни тоза ичимлик суви етиб борди. Уларнинг ишидан илҳомланиб, худди шундай акциялар вилоятнинг бошқа шаҳарларида ҳам ўтказилди. Республика уй-жой коммунал хизмат кўрсатиш вазирлиги бу акцияни қўллаб-қувватлаб, уни мамлакатимиз бўйлаб оммалаштириш ҳақида қарор қабул қилди.\nСамарқанд вилоят уй-жой коммунал хизмат кўрсатиш бошқармаси ёшлари ўз ташаббуслари билан яқинда яна бир муҳим тадбир ўтказишди. “Тозалик дунёни қутқаради!” шиори остида ўтган акцияда Бошқарма ёшлари Самарқанд шаҳрининг кўчаларида, маҳаллаларда, дўконлар ва гаражлар атрофида йиғилиб қолган чиқиндиларни тўплаш ва чиқариш билан шуғулландилар ҳамда аҳоли ўртасида тозаликка, саранжом-саришталикка тарғиб этувчи суҳбатлар ўтказишди.\nСентябрнинг аввалида Бошқарма бошлиғи ташаббуси билан шаҳардаги Боғибаланд анжирзорида ўтказилган “Анжир сайли”да ҳам Бошқарма ёшлари мезбон мақомида хизмат қилиб, сайилга ташриф буюрган 300 дан ортиқ меҳмонларни кутиб олиш, дастурхон безатиш, меҳмонларнинг кўнглини овлаш ишларига бош-қош бўлдилар.\n– Ташаббус кўрсатиб туринглар, – дейди уларнинг устози Рустам Сатторов. – Бир куни қайсидир лавозимга кимнидир тайинлаш керак бўлганда ана шу ташаббускорлигингиз сизнинг фойдангизга ишласа, ўртамиёна бўлиб юришингиз, “Сен менга тегма, мен сенга тегмайман”, қабилида юришингиз эса, сизнинг зиёнингизга ишлайди.\nСамарқанд вилоят уй-жой коммунал хизмат кўрсатиш бошқармаси ёшлари “Устоз ва мураббийлар куни”ни муносиб нишонлаш учун тайёргарликни бошлаб юбордилар. Улар ҳар ҳафта бой ҳаётий тажрибага эга бўлган устозлар, эл ҳурматидаги ижодкорлар, соҳада мураббийлик мақомига эришган тажрибали кишилар билан учрашувлар ташкил қилиш режасини тузиб олдилар. “Устоз ва мураббийлар куни”да эса, барча устозларини йиғиб, бир пиёла чой устида уларнинг суҳбатларидан баҳраманд бўлиб, уларга ўз эҳтиромларини кўрсатиб, дуоларини олишмоқчи.\n– Бу йилги байрамни “Устозимиздек бўламиз!” шиори остида нишонламоқчимиз, – дейди Бошқарма ёшлари етакчиси Мирвоҳид Ҳамидов. – Устозимиз Рустам Сатторов ўзлари меҳрибон устоз бўлишлари билан ҳамиша ўз устозларини қаттиқ ҳурмат қиладилар, уларга эҳтиром кўрсатадилар. Ҳамиша улар билан фахрланадилар. Биз ҳам устозимиздек бўлишга, устозларнинг дуоларини олиб, улардек элда қадр топишга ҳаракат қиламиз.\nЁшларнинг бу ташаббусларидан уларнинг устози Рустам Сатторов мамнун.\n– Устозларнинг дуосини олган одам асло кам бўлмайди, – дейди Рустам Сатторов. – Мен нимага эришган бўлсам, устозларимнинг хизматини қилиб, улардан олган дуоларим билан эришдим. Албатта, Бошқармамизда ишлаётган ёшларимиз орасида ҳам ғайратли, шижоатли, билимли, энг муҳими, ташаббускор йигит-қизлар кўп. Энг керакли пайтда етакчиликни, раҳбарликни ўз зиммасига ола биладиган ёшларимиз ҳам бор. Биз ана шундай ёшларимиз билан фахрланамиз ва келгусида раҳбарлик ишларини ҳам ишонч билан уларга топшира оламиз. Умид қиламанки, улар эл-юрт, Ватан учун биздан ҳам кўпроқ хизмат қилишади. Бунга эса шароит ҳам, имконият ҳам бор.


Қозоғистонда очлик акцияси жўғрофияси кенгаймоқда\n10 апрел 2021, Тошкент вақти: 23:57\nОлмаотадаги очлик акцияси иштирокчилари мамлакат расмийлари олдига олти талаб қўйганлар.\nҚозоғистоннинг Олмаота шаҳрида мухолифатчиларнинг президент ва ҳукумат истеъфосини талаб этиб бошлаган очлик акцияси 13 кундан бери давом этаяпти. Айни пайтда бундай акция мамлакат ғарбида ҳам бошлангани ҳақида маълумотлар бор.\nҚозоғистонда 1 май куни бошланган очлик акцияси ташкилотчиларидан бири, мухолифатдаги сиёсатчи Жасарал Қуванишалин фикрича, ҳукумат ва президент Нурсултон Назарбоев сиёсатига қарши қаратилган мазкур норозилик акцияси қозоқ мухолифати ўртасида якдиллик йўқлигини яққол кўрсатиб қўйган.\n- Энг аввало, бизни мухолифатдаги “Алға” партияси қўллаб-қувватлади. Бошқа партиялар ҳаттоки қорасини ҳам кўрсатгани йўқ. Қозоғистондаги бошқа мухолифатдаги партияларнинг қўғирчоқ партиялар экани айнан мана шу очлик акцияси пайтида яққол намоён бўлди, дейди мухолифатдаги сиёсатчи.\nЭслатиб ўтсак, 1 май куни Қозоғистондаги “Алға” партиясининг беш аъзоси очлик акцияси бошлашларини эълон қилганди. Шундан бир неча кун ўтиб, очлик акциясига яна бир қанча киши келиб қўшилгани айтилганди.\nОчлик акцияси иштирокчилари қозоқ расмийлари олдига олти талаб қўйганлар. Улар “Назарбоев кет!”, “Одил сайлов”, “Одил суд”, “Эркин ОАВ”, “Эркин митинглар ва пикетлар” ҳамда “Қозоғистондаги барча сиёсий маҳбусларни озод қилиш”.\nЎтган 13 кун ичида очлик акцияси иштирокчиларининг соғлиқлари ёмонлашган бўлса-да, ҳукумат мухолифатчиларнинг мазкур акциясига қарийб эътибор қилмаяпти.\nМухолифатдаги йирик “Азат” социал-демократик партияси раисининг ўринбосари Маржон Аспандиёрова Қозоғистондаги ҳозирги сиёсий-ижтимоий вазиятни ҳисобга олган ҳолда, бундай очлик акциялари ўтказиш орқали Назарбоевни истеъфога кетказиб бўлмаслиги ҳақида гапиради.\n- Ростини айтадиган бўлсак, ҳозир Қозоғистонда бундай ҳаракат, бундай норозилик кўрсатиш орқали Назарбоевни истеъфога кетказиб бўлмайди. Очлик акцияси иштирокчилари ўз норозиликлари орқали соғлиқлари ва ҳаётларини хавф остига қўймоқдалар. Ҳозир қозоқ ҳукуматини одамларнинг соғлиғи ва умри қизиқтирмайди, дейди Маржон Аспандиёрова.\nАйни пайтда Олмаотада бошланган очлик акцияси Қозоғистоннинг бошқа ҳудудларига ҳам ёйила бошлагани ҳақида маълумотлар кела бошлади. Хабарларга кўра, бундай очлик акциялари норозилар қатлами қалинроқ бўлган Қозоғистон ғарбида кенг тус ола бошлаган.\nҲозир Ғарбий Қозоғистоннинг Оқтўба шаҳрида 11 киши бошлаган очлик акциясининг иштирокчилари сони, маълумотларга кўра, кун сайин ортиб бораётибди.\n- Биз бу акциямиз орқали мамлакатда ижтимоий ва сиёсий муаммолар Қозоғистоннинг Олмаота каби йирик шаҳарларидагина эмас, балки барча ҳудудларида бор эканини кўрсатмоқчимиз. Бундай очлик акциялари мамлакатнинг барча ҳудудларига секин-аста ёйилаяпти, дейди Оқтўбадаги очлик акцияси иштирокчиларидан бири.\nКузатувчилар Қирғизистонда содир бўлган апрел воқеаларидан сўнг қозоқ мухолифатининг президент Нурсултон Назарбоев сиёсатига қарши ҳаракатлари анча фаоллашганини таъкидламоқдалар.\nАснода Қозоғистонда маҳаллий ҳуқуқ-тартибот органларининг мухолифатчилар устидан назорати кучайганини ҳам кузатиш мумкин.


01.08.2019 16:34 0 3900\nЖиноят ишлари бўйича Самарқанд вилояти суди ходими ўзини ўзи осиб қўйди. Ушбу воқеликни «Xabar.uz»нинг тизимдаги манбаси тасдиқлади.\nАниқланишича, вилоят судининг ходими 26 ёшда бўлиб, воқелик ўтган дам олиш куни унинг ўз уйида юз берган. Фожиага ходимнинг шахсий ҳаётидаги маиший муаммо сабаб бўлгани айтилмоқда. Илло профессионал фаолиятига тааллуқли эмас.\nАйни пайтда тегишли тергов-суриштирув ишлари олиб борилмоқда.\nСамарқанд суд ходими


Ислом ЗОКИРОВ: Ўсимликларни ҳимоя қилиш соҳасининг ҳуқуқий асослари янгиланмоқда\nОлий Мажлис Қонунчилик палатаси томонидан 2018 йил 5 январда “Қишлоқ хўжалик ўсимликларини зараркунандалар, касалликлар ва бегона ўтлардан ҳимоя қилиш тўғрисида”ги Ўзбекистон Республикаси Қонунини янги таҳрирдаги лойиҳаси биринчи ўқишда қабул қилинди. Уни иккинчи ўқишга тайёрлаш ва маромига етказиш бўйича ишчи гуруҳи томонидан бир қатор ишлар амалга оширилди. Бу хусусида Олий Мажлис Қонунчилик палатаси депутати Ислом Зокиров батафсил маълумотлар беради.\nҚонунни янги таҳрирда қабул қилишнинг зарурати\n– Мамлакатимизда тинчлик-осойишталик таъминланиб, улкан бунёдкорлик ишлари, катта тизимли ўзгаришлар амалга оширилмоқда. Шу билан бир қаторда, аҳоли сонининг йилда-йилга ортиб бориши, мамлакат иқтисодий тараққиётини таъминлаш, ўз навбатида, озиқ-овқат хавфсизлиги масаласини диққат марказимизда бўлиши кераклигини тақозо этади.\nҚолаверса, замон шиддат билан ўзгаряпти, қишлоқ хўжалиги тармоқларида ҳам бундан 20-30 йил аввалги қарашларимиз ҳозирга тўғри келмайди. Зеро, Ҳаракатлар стратегиясида белгилаб берилганидек, қишлоқ хўжалиги экинлари ҳосилдорлигини ошириш орқали мамлакат озиқ-овқат хавфсизлигини таъминлаш, қолаверса, экспорт салоҳиятини ошириш билан иқтисодиётни тараққий этишига хизмат қилиш бугунги куннинг энг муҳим вазифаларидан биридир.\nБуларнинг барчаси қишлоқ хўжалик экинлари етиштириш агротехнологиясини тизимли ривожлантиришни тақозо этади. Чунки соҳага доир амалдаги қонун ва қонуности ҳужжатлари бундан қарийб 20 йил аввал, ўша давр талабидан келиб чиқиб ишлаб чиқилган.\nҚонунчилик палатасидаги Аграр ва сув хўжалиги масалалари қўмитаси томонидан 2016 йилда ушбу қонуннинг ижросини назорат таҳлил тартибида жойларда ўрганилганда ҳам, унинг нормалари амалиётда тўлиқ ишламаётганлиги, ҳаволаки нормалар ва бўшлиқларнинг кўплиги уни янги таҳрирда қабул қилиш лозимлиги қайд этилган эди.\nДемак, энди соҳага замон талабидан келиб чиқиб қараш, яъни мутасадди вакиллар билангина эмпас, балки комплекс ёндашув тақозо этилмоқди. Шундай экан, соҳа вакиллари билан бир қаторда, маҳаллий давлат ҳокимликлари, нодавлат, нотижорат ташкилотлари, фуқароларнинг ўзини ўзи бошқариш органлари, шунингдек фуқаролар ҳам бирдек масъуллигини қонун билан белгилаш вақти етди.\nАйниқса, мазкур соҳа учун Президентимизнинг алоҳида Фармон ва Қарорлари ҳам қабул қилинди. Мазкур ҳужжатларда қишлоқ хўжалик маҳсулотлари етиштириш, сақлаш, реализация қилаш борасида ягона тизим яратиш мақсадлари илгари сурилган.\nМана шу таъкидланганларнинг барчаси таклиф этилаётган қонун лойиҳасини ишлаб чиқишга асос бўлган.\nАмалдаги қонун билан бугун тақдим этилаётган лойиҳа ўртасида жиддий фарқлар мавжуд\nМаълумки, қонунчилик амалиётида, амалдаги қонуннинг 30% ва ундан ортиқ қисми ўзгарса, у янги таҳрир ҳисобланади. Қонуннинг амалдаги таҳрири 28 моддадан иборат эди. Янги таҳрирда 34 модда, яъни 6 та янги модда киритиляпти. Шунингдек, қонун лойиҳаси фақат моддалар билан эмас, балки бобларга ажратилган ҳолда ишлаб чиқилган (5 та бобдан иборат). Шунингдек, амалдаги таҳрирда ҳаволаки нормалар 8 та эди, улар қисқармоқда ва тўғридан-тўғри ишлайдиган механизмлар киритилмоқда.\nМасалан, давлат сиёсати нималардан иборат бўлиши керак? Бу жуда муҳим. Бугунги қонунчилик амалиётида барча қонунларимизда айни соҳани фаолияти бўйича давлат сиёсатининг йўналишлари белгилаб қўйилмоқда. Қишлоқ хўжалигининг муҳим тармоғи саналган ўсимликларни ҳимоя қилиш соҳасига бугун давлат сиёсати даражасида қаралмоқда. Шундай экан, мазкур соҳадаги давлат сиёсатининг асосий йўналишлари қонун даражасига кўтарилаётганлиги соҳанинг нечоғлик аҳамиятли эканлигидан далолат беради. Яъни, бундан буён мамлакатда ўсимликларни ҳимоя қилиш борасида:\n- ҳуқуқий, ижтимоий-иқтисодий, ташкилий ва техник шарт-шароитлар яратиш;\n- давлат дастурларини ишлаб чиқиш ва амалга ошириш;\n- ўсимликларни ҳимоя қилишга оид талабларга риоя этилишини давлат томонидан назорат қилиш;\n- соҳадаги илмий ва амалий тадқиқотларни ривожлантириш;\n- соҳада халқаро ҳамкорликни ривожлантириш, инвестицияларни жалб этиш учун қулай шарт-шароитлар яратишга алоҳида эътибор қаратилади.\nБундан ташқари, амалдаги қонунда 4 тагина ваколатли органлар белгиланиб, уларнинг ваколатлари умумий тарзда ифодаланган бўлса, таклиф этилаётган таҳрирда эса ваколатли органлар сони 10 тани ташкил этади. Яъни, Ўзбекистон Республикаси Вазирлар Маҳкамаси, Қишлоқ хўжалиги вазирлиги, Давлат кимё комиссияси, Давлат санитария-эпидемиология хизмати, Экология ва атроф-муҳитни муҳофаза қилиш давлат қўмитаси, Вазирлар Маҳкамаси ҳузуридаги Ўсимликлар карантини давлат инспекцияси, махсус ваколатли хўжалик бошқаруви ташкилоти, маҳаллий давлат ҳокимияти органларининг ваколат ва вазифалари аниқ белгиланяпти.\nШунингдек, қонунда акс этиши лозим бўлган асосий тушунчалар салмоғи ҳам кўпайяпти. Аввал 7 та асосий тушунча бўлса, яна 6 та асосий тушунча янги лойиҳага киритиляпти.\nҚонун лойиҳаси орқали киритилаётган принципиал янгиликлар\nҚонун лойиҳасининг яна бир муҳим жиҳатларидан бири, унда фуқароларнинг ўзини ўзи бошқариш органлари ва нодавлат нотижорат ташкилотлари иштироки белгиланмоқда (13-модда). Ҳақиқатдан ҳам бугунги кунда жамиятимиз тараққиётида фуқароларнинг ўзини ўзи бошқариш органлари ва нодавлат нотижорат ташкилотлари иштироки алоҳида аҳамият касб этмоқда. Шунга мувофиқ, қонуннинг янги таҳририда ушбу органларнинг соҳага алоқадор ташкилотлар билан ҳамкорлик қилиши, кўмаклашиши ва тадбирларда бевосита иштирокига оид нормалар киритилмоқда.\nЭнг муҳим принципиал янгиликлардан яна бири, янги таклиф этилаётган қонун лойиҳасида жамоатчилик назоратини амалга ошириш бўйича норма киритилмоқда (13-модда). Унга кўра, қишлоқ хўжалиги ўсимликларини зараркунандалар, касалликлар ва бегона ўтлардан ҳимоя қилиш соҳасида фуқароларнинг ўзини ўзи бошқариш органлари ва нодавлат нотижорат ташкилотлари томонидан жамоатчилик назорати амалга оширилади.\nАмалдаги қонунда жисмоний ва юридик шахсларнинг мажбуриятлари белгиланган эди. Янги таҳрирда эса уларнинг ҳуқуқлари (14-модда) ҳам алоҳида киритилиши мамлакатимизда қонун устоворлигини таъминлаш билан бирга, фуқаролар манфаатларининг ҳуқуқий кафолатлари янада мустаҳкамланиб бораётганлигидан далолатдир.\nҚонуннинг аксарият моддалари таъсирчанлиги билан аҳамиятли\nМасалан, қонуннинг қабул қилиниши билан рўйхатга киритилмаган, белгиланган тартибда илмий муассасалар синовларида биологик самарадорлигини, токсикологик ва экологик хусусиятлари ўрганилмаган, инсон ва атроф-муҳитга зарарли таъсирлари бўлган кимёвий воситаларни қишлоқ хўжалик махсулотлари ишлаб чиқарувчилар томонидан қўллаш таъқиқланиши белгиланяпти.\nҚабул қилинаётган қонуннинг амалий аҳамияти\n- давлат озиқ-овқат хавфсизлигини таъминлаш;\n- ўсимликларни ҳимоя қилиш ва агрокимё хизмати соҳасидаги муносабатларни тартибга солиш механизмини такомиллаштириш;\n- ўсимликларни ҳимоя қилиш воситаларининг инсон соғлиғига, атроф табиий муҳитга зарарли таъсирининг олдини олиш, қулай фитосанитар вазиятни таъминлаш;\n- ўсимликларни ҳимоя қилиш соҳасидаги субъектларнинг ҳуқуқ ва мажбуриятларини белгилаш ва шу орқали ўсимликларни ҳимоя қилиш тизими сифатини яхшилаш;\n- қонунни қўллаш амалиётида юзага келаётган муаммоларни, қонун ҳужжатларида мавжуд бўшлиқларни бартараф этишга эришилади.\nЯнги таҳрирдаги қонуннинг тадбиркорларик соҳасида ҳам алоҳида аҳамиятли томонлари бор. Масалан, рўйхатга киритилган кимёвий воситаларни барча юридик ва жисмоний шахслар томонидан белгиланган тартиб асосида республикага олиб кириш, сотиш ва сервис хизматлари кўрсатишига эркинлик берилмоқда. Шунингдек, бундан буён маҳаллий корхоналар техник шартлар асосида кимёвий воситаларни эркин ҳолда ишлаб чиқариши, реализация қилиши ҳамда экспорт қилиши мумкин.\nКўришлар сони: 4153


Тошкентда 5, 7 ва 8 июль кунларидаги иссиқ ҳарорат 150 йиллик рекордни янгилади - Daryo\n18:09, 09.07.2021 35791\nТошкентда 5, 7 ва 8 июль кунларидаги иссиқ ҳарорат 150 йиллик рекордни янгилади\nТошкент шаҳрида 5, 7 ва 8 июль кунлари сўнгги 150 йилликдаги айнан шу кунда қайд этилган энг иссиқ ҳаво ҳарорати рекордлари янгиланди, деб хабар бермоқда «Ўзгидромет».\nГидрометеорология хизмати марказининг маълум қилишича, пойтахтда 150 йилдан буён ҳаво ҳарорати қийматлари мунтазам кузатиб келинади. Иқлим ўзгариши натижасида дунёда иқлим исиши тезлашди. Бу куннинг тунги пайтларида ҳам ҳаво ҳароратининг кўтарилиб кетишида яққол намоён бўлмоқда.\nТунги ҳарорат кўтарилиши ҳавога кўп миқдорда ис ва бошқа ифлос газларнинг меъёрдан кўп чиқарилишида, яъни иссиқхона эффекти жараёнида вужудга келмоқда. Иссиқхона эффекти иқлим исишини юзага келтириб, сутка давомидаги максимал ва минимал ҳаво ҳарорати қийматлари орасидаги фарқни камайтирмоқда. Бу эса ўз навбатида ўртача суткалик ҳаво ҳарорати қийматини юқорилашига олиб келмоқда.\n«Ўзгидромет» 1 июль куни 3—8 июль кунлари Ўзбекистонда ўртача суткалик ҳаво ҳарорати кўп йиллик иқлимий меъёрдан 5-8 даража юқорилаши ҳақида огоҳлантириш хабарини берганди.\nҚайд этишича, Тошкент шаҳрида июль ойи бошларида кузатилган кунлик ҳаво ҳарорати ўтмишда рекорд иссиқ қийматлар қайд этилган айнан ўша кундаги кунлик ўртача ҳароратдан анча кўтарилгани қайд этилди. Кунлик максимум қийматлар билан биргаликда суткалик ўртача ҳаво ҳароратлари ҳам юқориламоқда.\nХусусан, 1881 йил 6 июль куни Тошкент шаҳрида айнан шу кун учун мутлақ рекорд қайд этилган (+44,1 даража). Лекин ўшанда ўртача суткалик ҳаво ҳарорати анча паст қийматда кузатилган (+28,1 даража). 2021 йил 6 июль куни суткалик максимал ҳаво ҳарорати рекорд кўрсаткичдан анча паст (+41,5 даража) қайд этилган бўлса-да, ўртача суткалик ҳаво ҳарорати 1881 йилдаги ўртача суткалик ҳаво ҳарорати қийматидан қарийб 5,5 даражага юқори кузатилган.\n2021 йилнинг ўтган июнь ойида республика ҳудудларида ўртача ойлик ҳаво ҳарорати кўп йиллик иқлимий меъёрдан 1-3 даража юқори бўлган.\nЭслатиб ўтамиз, Тошкентда 3—7 июндаги иссиқ об-ҳаво уч аср аввалги рекорддан юқори бўлганди.\n«Ўзгидромет» об-ҳаво маълумотларига ишончсизлик билдирганларга расмий баёнот билан чиқди\n«Ўзгидромет» вакили нима учун таблолар 70 даражадан юқори ҳароратни кўрсатаётганини тушунтирди\n16:53, 12.11.2021 148819\n22:56, 15.11.2021 115511\n16:52, 02.12.2021 117122\n16:18 Бугун 472\n15:47 Бугун 2150\n12:13, 04.12.2021 103281


МИБ пахта тозалаш заводидан 1 миллиард сўмдан ортиқ солиқ қарздорлигини ундириб берди - zarnews.uz\nМИБ пахта тозалаш заводидан 1 миллиард сўмдан ортиқ солиқ қарздорлигини ундириб берди\nПайариқ туманлараро иқтисодий судининг қарздор “Янгиқўрғон пахта тозалаш заводи” АЖдан ундирувчи Оқдарё туман Давлат солиқ инспекцияси фойдасига 1 млрд 377 млн 460 минг сўм солиқ қарзини ундириш тўғрисидаги ижро ҳужжати Мажбурий ижро бюроси Оқдарё туман бўлими ижро иш юритувига келиб тушган.\nШу куннинг ўзида ижро иши юритишни қўзғатиш тўғрисида қарор қабул қилиниб, қарор нусхалари томонларга юборилган.\nИжро ҳаракатлари давомида қарздор “Янгиқўрғон пахта тозалаш заводи” АЖнинг банк ҳисоб-рақамларининг чиқим қисмига банд солинган.\nҚарздор “Янгиқўрғон пахта тозалаш заводи” АЖга тегишли бўлган мол-мулкларни аниқлаш мақсадида мутасадди идораларга сўров хатлари юборилган.\nШунингдек, қарздорга тегишли бўлган, жамият ҳудудида жойлашган 10 дона компьютер ва бошқа мол-мулклар хатланиб, Ўзбекистон Республикаси Жиноят Кодексининг 233-моддаси тушунтирилган ҳолда қарздор “Янгиқўрғон пахта тозалаш заводи” АЖнинг вакилига топширилган.\nМазкур ижро ҳужжати юзасидан олиб борилган мажбурий ижро ҳаракатлари давомида қарздор “Янгиқўрғон пахта тозалаш заводи” АЖдан ундирувчи Оқдарё туман Давлат солиқ инспекцияси фойдасига 1 млрд 377 млн 460 минг сўм солиқ қарздорлиги ундириб берилди.\nОқдарё туман бўлими.\nТеглар: МИБ солиқ қарздорлиги